Ибодат қилишни ўргат! — Dilkashradio.com\nИбодат қилишни ўргат!\nАссалому алайкум азиз радио тингловчи мухлислар. Сизлар билан яна бир бор радио тўлқин орқали учрашиб турганимдан бениҳоят хурсандман. Ибодат ҳақидаги дастурларимиз сизга манзур бўляпти деган умиддаман. Худога бўлган ибодат сиз учун нима? Сиз ибодатни нимага ўҳшатасиз? Шахсан мен учун, ибодат-бу худога бўлган нола эмас. Аксинча, У билан дўстларга ўхшаб сўзлашишга ўхшайди. Ибодат, ота-боланинг муносабатларидаги сухбатга ўхшайди. Биз биронбир маслахатга, ёрдамга ёки бўлмаса биронбир дардлашувга мухтожликни сезсак албатта отамизни олдига бориб юракдаги бор нарсани хавола қиламиз. Худо эса бизнинг осмондаги Отамиз. У хам, биз билан гаплашгиси келади. У хам ўз фарзандлари билан ўтириб дийдор гаплашишни истайди, дардларини тинглаб ёрдам бергиси келади. Сиз бир кунда неча мартда Худога ибодат қиласиз? Худо билан муносабатни яхшилаш ниятида бўлсангиз сиз албатта Худо билан ибодатда бўлишингиз керак. Худо билан муносабатни бақувват қилмоқчи бўлсангиз сиз албатта Худо билан кўпроқ вақт ўтказишга харакат қилишингиз керак. Агар Худога хеч қачон ибодат қилмаган бўлсангиз ва қандай ибодат қилишни билмасангиз дастурларимизни тинглаб боринг. Биз бугун сизлар билан хазрати Исо Масихнинг ўз шогирдларига ўргатган ибодати хақида сўз юритамиз. Келинг Луқо баён этган хушҳабарнинг 11 бобдаги оятларни бирга ўқиб чиқамиз. “ Исо бир жойда ибодат қилар эди. Ибодатни тамом қилгач, шогирдларидан бири Унга:\n– Раббий! Яҳё ўз шогирдларини ўргатганидек, бизни ҳам ибодат қилишга ўргат, – деди. Исо уларга деди: – Ибодат қилаётганингизда шундай деб айтинглар: Эй, Отамиз! Сенинг муқаддас исминг улуғлансин. Сенинг Шоҳлигинг келсин. Кундалик ризқимизни бериб тургин. Гуноҳларимизни кечиргин, чунки биз ҳам ўзимизга қарздор бўлган ҳар бир кишини кечирамиз.\nБизни васвасага дучор қилмагин. Яна бошқа бир оятда хам : Шундай қилиб, Мен сизга айтаман: сўраб туринглар, сизга берилади. Излаб туринглар, топасизлар. Тақиллатиб туринглар, эшик очилади. Чунки ҳар бир сўраган олар, излаган топар, тақиллатганга эшик очилар.\nОрангиздаги қайси бир ота, ўғли ундан нон сўраса, унга тош беради? Ёки балиқ сўраса, унга балиқ ўрнига илон беради? Ёки тухум сўраса, унга чаён беради? Шундай қилиб, сизлар ёвуз бўла туриб болаларингизга яхши ҳадялар бера билар экансиз, самодаги Ота эса Ундан сўраганларга Муқаддас Руҳни бериши янада шубҳасиздир». Хазрати Исодан шогирдлари ибодат қилишга ўргатишни сўрагани каби биз хам Худодан сўрашимиз керак. Чунки ибодатсиз, Худо билан муносабатда бўлишнинг хеч иложиси йўқ. Фарзанд улғайиши давомида кўпроқ дардлашишга мухтож бўлади. Худди шу нарса бизнинг рухий хаётимизда хам рўй беради. Биз рухан ўсишимиз мобайнида борган сари ибодат орқали Худо билан кўпроқ гаплашишга интилишимиз зарур. Келинг хозир Худога ибодат қилиб, ибодатимизда Худодан бизга ибодат қилишни ўргатиши хақида сўраймиз. Худоим, бизга ибодат қилишни ўргат. Биз сенга мухтожмиз. Биз сен билан кўпроқ вақт ўтказиб, сен билан сокин вақт ўтказиб хар куни бирга бўлайлик. Худоим, Сенга хизмат қилишни бизга ўргат. Ибодат қилишдан ташқари, бизга ибодатларимизнинг натижалари учун хам Сенга шукур айтишни бизга ўргат. Сенинг номинг улуғлансин. Сенинг шохлигинг келсин. Омин.


“Аввал таълим, кейин тарбия” – Bong.uz\n“Аввал таълим, кейин тарбия”\nМаълумки, кейинги йилларда мамлакатимизда мактабларда таълим сифатини юксалтириш масаласига ҳам катта эътибор берилиб, бу борада қатор чора-тадбирлар амалиётга жорий этилмоқда.\nХусусан, педагогларнинг ойлик маошини, жамиятдаги мавқеини ошириш, уларни ижтимоий ва ҳуқуқий жиҳатдан қўллаб-қувватлаш, турли назорат органлари томонидан ўқитувчилар фаолиятини текширишларни чеклаш, педагогларни ободонлаштириш, мажлисларда қатнашиш, касб фаолиятига тегишли бўлмаган ишларга жалб қилмаслик бўйича сезиларли натижаларга эришилди. Охирги пайтларда таълим сифати паст мактабларда дарс бериш учун бошқа ҳудудлардан жалб қилинган олий ва биринчи тоифага эга ўқитувчи-педагогларнинг базавий тариф ставкаларига махсус устамалар берилишининг йўлга қўйилгани ҳам яна бир муҳим қадам бўлди.\nАлбатта, бу каби ишлар вақти келиб ўз самарасини беради. Аммо, шу билан бирга ўқитувчиларнинг айни пайтдаги фаолиятида амалга оширилиши керак бўлган вазифалар ҳам талайгина. Ўқувчиларда билим олишга бўлган иштиёқни уйғота олишимиз ва кучайтиришимиз, менинг назаримда, булардан энг муҳими саналади.\nБежиз бундай деяётганим йўқ. Чунки фаолиятимиз давомидаги кузатишдан келиб чиқиб шунга гувоҳ бўламанки, айрим ўқувчиларда дарсга, мактабга бўлган қизиқишнинг ўзи деярли йўқ. Улар билан индивидуал тарзда ишлаб кўрганимизда, айримларининг оилавий муҳитида бола келажагига бўлган катта эътиборсизликни кўриб, афсусланамиз.\nОта-онаси билан мулоқот қилганимизда бу ҳақда гапирсак, аксариятининг берган жавобидан, гапнинг очиғи, унча қониқмаймиз. “Биз кун бўйи ишда бўлсак, буларни сизларнинг олдингизга таълим олиши учун жўнатаяпмиз-да” дейдиганлари ҳам бор. Баъзи ота-оналар ҳаттоки чорак тугул, бир йилда бир марта ҳам мактабга келмайди, фарзандининг ўқиши билан қизиқмайди ҳам. Бунинг натижасида эса нафаат болаларнинг ўқиши, балки хулқи ҳам деярли назоратсиз қолмоқда.\nАлбатта, мен бу билан барча масъулиятни зиммамиздан соқит қилиб, ота-оналар бўйнига юкламоқчи эмасман. Аммо, халқимизда қарс икки қўлдан чиқади, деган гап борлигини ҳам унутмаслигимиз керак. Чунки ўқитувчи болаларда иштиёқ кўрса, ишига бутунлай бошқача ёндашади.\nАслини олганда, бу фикрлар халқаро таълим сифатини юксалтириш амалиётида ҳам аллақачон ўз исботини топган. Хусусан, ўтган йили Халқ таълими вазирлиги, Республика таълим маркази ва ЮНИСЕФ ҳамкорлигида умумий ўрта таълим сифатини ошириш масалаларига бағишлаб ўтказилган халқаро онлайн илмий-амалий конференцияда халқаро эксперт Жон Туллининг фикрлари эътиборимни тортган эди. Унинг айтишича, таълим сифатини ошириш учун учта жиҳатга эътибор қаратиш керак. Биринчидан, сифатли дарс жадвали. Яхши дарс жадвали яхши таълим бера олишга асос бўлади.\nЎқитувчиларнинг малакаси ва уларнинг дарс ўтишга бўлган хоҳишининг юқори экани ҳам таълим сифатини юксалтиришда муҳим омилдир. Ўқитувчиларда ўз фаолияти давомида малака билан бирга янги-янги нарсаларни ўрганишга ва янги гуруҳ болаларига дарс ўтишга бўлган хоҳиш ҳам юқори бўлсагина кутилган натижага эришиш мумкин.\nВа ниҳоят, Жон Туллининг фикрича, ота-оналар болаларини таълим олишга кучли рағбатлантириши керак. Ана шунда самарадорлик ҳар қачонгидан ҳам ошади.\nШу ўринда бундан бир неча йил олдин ҳамкасбларимдан бири томонидан билдирилган мана бу фикрга ҳам эътибор қаратишни лозим топдим. Ҳамкасбимизнинг ёзишича, мактаблардаги ҳозирги мавжуд тарбия-таълим шаклидан воз кечиб, таълим-тарбия шаклини яратиш керак. Яъни, таълимни биринчи ўринга олиб чиқиш ҳаётий зарурат. Ўқувчиларга қуруқ панд-насиҳат қилиш, уларни одобли, интизомли бўлишга ундайдиган таъсирсиз чақириқлардан ўзимизни тийиб, илм беришимиз, тафаккурини ўстиришимиз лозим. Ўқувчилар ҳам, ота-оналар ҳам ёшлар мактабда берилган таълим асосида билимли, етук инсон, жамиятда фаол шахс бўлиб етишишига, дейлик, ўз билими билан олий ўқув юртига кириш имкониятига эга бўлишига ишонсин. Акс ҳолда тизимда амалга оширилаётган ислоҳотлар натижа бермайди.\nУчтепа туманидаги 194-умумтаълим мактабининг ўзбек тили ва\nадабиёти фани бўйича\nPrevious Шунчаки тинглама, англа ва амал қил!\nNext Китобхонлик маданияти қизиқиш ошганда юзага чиқади


30.11.2021\t/ O'zbekiston\nРасмийлар бунга изоҳ беришдан бош тортмоқда.\nТелеграм ижтимоий тармоғида Қашқадарё вилоят ҳокимлиги томонидан вилоят мактабларига тарқатилган “Диққат шошилинч” деб номланади:\n“Ҳурматли соҳа раҳбарлари. Эртага 25.11.21. куни Бош вазир ўринбосари Шуҳрат Мадаминович верталётда сектор раҳбарлари билан бирга учади. Шу муносабат билан ҳамма муассаса ва ташкилотларда яшил макон лойиҳаси бўйича дарахт кўчатлар экилиши керак. Ҳамма ҳаракатда бўлсин! Ҳозирдан кўчатларни тайёрланг! Бу шахсан ҳоким топшириғи”.\nКорхона ва ташкилотлардан ташқари, 25 ноябрь куни барча мактаб ва боғчаларда ҳам оммавий кўчат ўтқазиш тадбири ўтказилди.\nОзодлик билан суҳбатда Миришкор туманидаги мактаб директорлари ва ўқитувчилар шошилинч "телеграмма"дан саросимага тушганликларини айтишди:\n“Тўғри, қани энди ҳамма ёқ дарахтзор бўлса, мевали дарахтлар кўп бўлса. Бизга ҳам бу маъқул. Лекин буни кампаниябозлик қилмаслик керак. Ҳокимлик бир дона ҳам кўчат бергани йўқ. Ўзимиз ўқитувчилардан пул йиғиб, бозордан, ўрмон хўжалигидан сотиб олдик ва мактабдаги бўш жойларга экиб ташладик. Муҳими, топшириқ бажарилди. Бу кўчатлар эртага олиб кетадими, йўқми, унга сув бўладими йўқми, буниси энди, иккинчи даражали масала ва ҳозирча бунга жавоб йўқ”, дейди исми сир қолишини сўраган ўқитувчилардан бири.\nМактаб ўқитувчилари кўчат ўтқазмоқда. Миришкор тумани.\nМатбуотга гапириш ваколати йўқлиги учун исми сир қолишини сўраган мактаб директорининг Озодликка айтишича, ўқитувчилар ўз ёнларидан кўчат сотиб олишга мажбурланган:\n“Бизга ҳеч ким бир сўм пул ёки бир дона кўчат олиб келиб, буни эк, демади. Фақат мактабингнинг томорқасига 160 туп дарахт кўчати ўтқазасан, деган қатъий буйруқ бўлди. Ўқитувчилардан пул йиғиб бодом, арча, сосна каби кўчатларни сотиб олдик. Бодом кўчати жуда қиммат, ҳар донаси беш минг сўмдан экан. Ўшандан ҳам 50 та олишга мажбур бўлдик. Бу сафар ҳам президентнинг топшириғини бажариш учун яна балогардон ўқитувчилар бўлди”.\nМактаб ўқитувчилари кўчат ўтказмоқда. Миришкор тумани.\nДиректорнинг айтишича, кўчатлар хусусий кўчат етиштирувчилар ва маҳаллий ўрмон хўжалигидан сотиб олинган.\nМиришкор туманидаги исми очиқланмаслигини сўраган яна бир мактаб директорининг айтишича, ўз ёнларидан кўчат олиб келган ўқитувчиларнинг "рейтинг балли кўтарилишига" кафолат берилган:\n“Жами 300 тача кўчат экдик. Зардолу, олма, гилос, терак, тут, сосна бўлди. Ўқитувчиларга яшил ҳудуд учун алоҳида рейтинг қилдим. Ўқитувчиларимиз ўзлари топиб, олиб келишяпти. Ҳокимият ҳам бераман деяптию, билмадим, энди қачон беради. Ҳозирча ўзимизнинг кучимиз билан қилиб турибмиз”.\nМиришкор тумани ХТБ мудири Бектош Шодиев Озодликнинг саволини эшитиши биланоқ алоқани узиб қўйди.\nАйни ҳолат Косон туманидаги мактабларда ҳам бўлаётганини 27-мактабнинг исми сир қолишини сўраган ўқитувчиси тасдиқлади:\n“Бизда ҳам худди шундай бўляпти, ўзимиз маҳаллий тадбиркордан кўчат сотиб олиб мактаб томорқасига ўтқаздик. Ҳокимлик фақат ҳайбаракаллачилик қилиб турибди, холос”.\nПрезидент Шавкат Мирзиёев 2 ноябрь куни аҳолини уй-жой билан таъминлаш ҳамда яшил майдонларни кенгайтириш чора-тадбирлари муҳокамаси юзасидан ўтказган йиғилишда “Яшил макон” умуммиллий лойиҳасини амалга ошириш масаласи кўтарган эди.\nБу лойиҳа бўйича мамлакатда 200 миллион дона кўчат ўтқазилиши керак ва 10 декабрга қадар “долзарб 40 кунлик” эълон қилинган.\nМустақил Ўзбекистон тарихида дарахт кўчатлари ўтқазиш кампаниялари бир неча марта бўлиб ўтган.\nЛекин ҳар сафар давлат бюджетидан миллиардлаб сўм сарфланган кўчатларнинг катта қисми қаровсизлик ва сувсизликдан қуриб кетган ва айни пайтда пойтахт ҳамда вилоятларда кўп йиллик дарахтларни аёвсиз кесиш давом этган.\nТошкент шаҳри ва Сирдарё вилоятида яқинда кузатилган чанг ва қум бўронлари каби табиий офатларда фаоллар ҳокимиятни ҳам айблашади.


Россия Япония билан тинчлик шартномаси бўйича маслаҳатлашувларни тўхтатди\n07:44 / 22.03.2022\nРоссия Ташқи ишлар вазирлиги Токио томонидан Украинадаги воқеалар сабабли киритилган санкцияларга жавобан Япония билан тинчлик шартномаси бўйича маслаҳатлашувларни тўхтатди. Япония бош вазири Фумио Кисида Москванинг позициясини номақбул деб атади.\nЯпония бош вазири Фумио Кисида Россия Ташқи ишлар вазирлигининг тинчлик шартномаси бўйича маслаҳатлашувларни тўхтатиш ҳақидаги қарорини танқид қилди. Расмий Москванинг позицияси «адолатсиз» ва «мутлақо қабул қилиб бўлмас», деди Япония ҳукумати раҳбари. Россиянинг хатти-ҳаракатлари «статус-квони куч билан ва бир томонлама ўзгартиради», дея Кисида сўзларини келтирган AFP.\nАввалроқ Россия Ташқи ишлар вазирлиги Япония билан музокараларни тарк этишини маълум қилган. Россия ТИВ маълумотларига кўра, Япония «очиқдан очиқ нодўстона позицияни» эгаллаб, Россия манфаатларига зарар етказмоқчи. Бундан ташқари, Россия Курил ороллари жанубида қўшма иқтисодий фаолиятни йўлга қўйиш бўйича Япония билан мулоқотдан чиқмоқда.\nЯпония Европа иттифоқи, АҚШ ва бошқа бир қатор давлатлар ортидан Россия ҳарбийларининг Украинага киришига жавобан Россияга қарши санкциялар жорий қилди.\nЖанубий Курил тизмасининг ороллари Итуруп, Кунашир, Шикотан ва Хабомаи архипелаги Иккинчи жаҳон урушидан кейин СССР таркибига киритилган, аммо Токио 1855 йилдаги Шимода шартномасига таянган ҳолда бунга қарши эканини билдириб келади.\n1956 йилдаги совет-япон қўшма декларациясида СССР «яхши ният ишораси сифатида» Шикотан ва Хабомайни Японияга беришга тайёрлиги, аммо бу фақат тинчлик шартномаси имзолангандан кейин юз бериши айтилган. Бироқ Токио тинчлик шартномасини имзолашдан бош тортган.


ЎЗБЕКИСТОН РЕСПУБЛИКАСИ ОЛИЙ СУДИОЛИЙ СУД МАТБУОТ ХИЗМАТИНИНГ О. САТТОРОВ ВА БОШҚАЛАРГА ОИД ЖИНОЯТ ИШИ ЮЗАСИДАН АХБОРОТИ from\nОЛИЙ СУД МАТБУОТ ХИЗМАТИНИНГ О. САТТОРОВ ВА БОШҚАЛАРГА ОИД ЖИНОЯТ ИШИ ЮЗАСИДАН АХБОРОТИ\n“Ўзметкомбинат” АЖга етказилган моддий зарар юзасидан Ўзбекистон Республикаси Жиноят кодексининг 167 (ўзлаштириш ёки растрата йўли билан талон-торож қилиш), 179 (сохта тадбиркорлик), 184 (солиқлар ёки бошқа мажбурий тўловларни тўлашдан бўйин товлаш), 189 (савдо ёки хизмат кўрсатиш қоидаларини бузиш), 209 (мансаб сохтакорлиги), 227 (ҳужжатлар, штапмлар, муҳрлар, бланкаларни, автомотранспорт воситаларининг ва улар тиркамаларининг (ярим тиркамаларининг) давлат рақам белгиларини эгаллаш, нобуд қилиш, уларга шикаст етказиш ёки уларни яшириш), 242 (жиноий уюшма ташкил этиш) ва 243 (жиноий фаолиятдан олинган даромадларни легаллаштириш) моддаларининг тегишли қисм ва бандлари билан айб эълон қилинган ва судга берилган О. Сатторов ва бошқаларга оид 11-1802/55-сонли жиноят иши жиноят ишлари бўйича Тошкент вилоят судига 2019 йил 14 январь куни келиб тушган.\nЖиноят ишини судда кўриш 2019 йил 31 январь кунига тайинланган.\nЖиноят ишини судда кўриш шу куни бошланиб, 2019 йил 30 март куни жиноят ишини кўриб чиқиш муддати 2019 йил 31 май кунига қадар узайтирилган.\n2019 йил 17 апрель куни Х. Аҳмедов ва Н. Мирвосиловга оид 1-11-1902/22-сонли жиноят иши 11-1802/55-сонли жиноят ишига бирлаштирилган.\n2019 йил 27 июнь куни А. Нурмуҳамедовга оид 1-11-1902/34-сонли ҳамда А. Хамракуловга оид 1-11-1909/4-сонли жиноят ишлари 1-11-1802/55-сонли жиноят ишига бирлаштирилган.\n2019 йил 27 июнь куни Ўзбекистон Республикаси Жиноят кодексининг бир неча моддалари билан айбланган О. Сатторов ва бошқаларга оид жиноят иши бўйича қайта ҳужжатли тафтиш тайинланган.\nБундан ташқари, жиноят ишлари бўйича Тошкент вилоят судининг иш юритувига Ўзбекистон Республикаси Жиноят кодексининг бир неча моддалари билан айбланган Б. Аббосовга оид 1-11-1902/42-сонли жиноят иши 2019 йил\n19 июль куни келиб тушган бўлиб, мазкур жиноят ишини судда мазмунан кўриш 2019 йил 5 август кунига тайинланган.\nСудья Ю. Илҳомов 2019 йил 2 август куни лавозимидан озод қилинганлиги сабабли, мазкур жиноят иши судья Х. Раҳмоновнинг иш юритувига олиб берилган.\nСудья Х. Раҳмоновнинг иш юритувида иш ҳажми кўплиги сабабли, унинг 2019 йил 21 августдаги билдиргисига асосан ушбу жиноят иши вилоят судининг раиси томонидан судья Х. Шермуҳамедовнинг иш юритувига олиб берилган.\nЖbноят ишини судда кўриш, судья Х. Шермуҳамедовнинг 2019 йил\n27 августдаги қарорига кўра, 2019 йил 5 сентябрь кунига тайинланган.\nСуднинг 2019 йил 5 сентябрдаги ажрими билан О. Сатторов ва бошқаларга оид 11-1802/55-сонли жиноят иши Б. Аббосовга оид 1-11-1902/42-сонли жиноят ишига бирлаштирилган.\nЖиноят ишини судда кўриш 2019 йил 5 сентябрь куни бошланиб, 2019 йил 4 ноябрь куни жиноят ишини кўриб чиқиш муддати 2020 йил 5 январь кунига қадар узайтирилган.\nЖиноят ишлари бўйича Тошкент вилоят судининг 2019 йил 12 сентябрдаги ажримига асосан судланувчилар Ж. Халилов, Ф. Жўраев, Х. Аҳмедов, Н. Мирвосилов ва Б. Аббосов ҳамда суднинг 2019 йил 16 сентябрдаги ажримига асосан А. Ҳамроқуловга нисбатан танланган “қамоқа олиш тарзидаги” эҳтиёт чораси “уй қамоғи” эҳтиёт чорасига ўзгартирилиб, улар суд залида қамоқдан озод қилинишган.\nЎзбекистон Республикаси Жиноят кодексининг бир неча моддалари билан айб эълон қилинган Қ. Мирзажонов ва Г. Абидовага оид 2-65-19-сонли жиноят иши, жиноят ишлари бўйича Тошкент вилоят судига 2019 йил 26 декабрь куни келиб тушган бўлиб, ушбу жиноят иши судья Х. Шермуҳамедовнинг иш юритувига берилган.\nУшбу жиноят ишини судда кўриш, судья Х. Шермуҳамедовнинг 2019 йил\n30 декабрдаги қарорига кўра, 2020 йил 6 январь кунига тайинланган.\nҲозирги кунда, мазкур жиноят иши юзасидан тарафларнинг розилиги асосида 2020 йил 12 февраль куни бўлиб ўтган суд мажлисида Ўзбекистон Республикаси Жиноят-процессуал кодексининг 448-моддасига асосан суд тергови тамомланган бўлиб, Ўзбекистон Республикаси Жиноят-процессуал кодексининг 449-моддасига асосан суд музокарасига ўтилган.\nТаъкидлаш жоизки, судланувчиларнинг суд мажлисида баён қилган барча важлари, Ўзбекистон Республикаси Жиноят-процессуал кодексининг 54-бобида белгиланган тартибда ҳукм чиқариш вақтида суд ҳайъати томонидан маслаҳатхонада муҳокама этилиб, ҳал қилинади.


«Microsoft» асосчиларидан бири — Пол Аллен...\n16.10.2018 10:22 0 93\nСиэтлда (АҚШ, Вашингтон штати) «Microsoft» асосчиларидан бири Пол Аллен 65 ёшида вафот этди. Бу ҳақда у ташкил этган «Vulcan» инвестиция компанияси сайтида хабар берилди.\nАллен фаол инсон эди, атроф-муҳитни ҳимоя қилишга ҳисса қўшар, мусиқа тинглашни ёқтирар, санъат кишиларини ҳар томонлама қўллаб-қувватлаб келаётганди.\nКомпания хабарига кўра, саратон хасталигидан азият чекиб келган Пол Аллен кеча, 15 октябрь куни оламдан ўтган.\nЭслатиб ўтамиз, Пол Аллен ва Билл Гейтс биргаликда 1975 йили «Microsoft» компаниясига асос солишган. Саратонга чалинганидан кейин Аллен акцияларнинг катта қисмини сақлаб қолган ҳолда компанияни тарк этишга мажбур бўлганди.\nMicrosoft Пол Аллен


ИСЛОМИЙ АМАЛЛАРНИНГ ТЎҒРИЛИГИ ЯНА ЎЗ ИСБОТИНИ ТОПДИ — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Bu qiziq/ИСЛОМИЙ АМАЛЛАРНИНГ ТЎҒРИЛИГИ ЯНА ЎЗ ИСБОТИНИ ТОПДИ\nИслом динида яқин қариндошларга, қўни-қўшниларга, таниш ва нотанишларга, ҳаттоки ўзга дин вакилларига ёрдам бериш, улар билан аҳил яшашга даъват этилади. Бу анъаналарга ота-боболаримиз қаттиқ амал қилишган.\nБундан нима фойда деб ўйловчилар ҳам кам эмас, лекин Ислом дини ҳақ дин эканлиги яна бир марта илмий асосланди.\nНель университети олимлари Clinical Psychological Science журналида илмий изланиш натижаларини эълон қилди деб ёзади www.runyweb.com сайти. Тадқиқотлардан маълум бўлишича дўстларга, танишларга, ҳатто бегона кишиларга ёрдам бериш ҳам кундалик руҳий зўриқишни юмшатиб уларнинг организмга салбий таъсирини камайтирар экан.\nМасалан, арзимаган ёрдам бирон киши эшикдан чиқаётганда унга эшикни очиб туриш ҳам одамга ўзини яхши ҳис қилишга ёрдам бераркан.\n18 ёшдан 44 ёшгача бўлган 77 киши иштирокида ўтказилган тажрибалардан аниқланишича, ўзгаларга ёрдам бериш, уларни қўллаб-қувватлаш одам руҳиятига ижобий таъсир кўрсатиб, инсоният руҳиятини кўтарар экан ва соғлиқни мустаҳкамлар экан.\nЎзгаларга ёрдам бериш, қариндошларга силаи раҳмда бўлиш, ёмонликдан, зўровонликдан, босқинчиликдан ўзини сақлаш, харом амаллардан ўзини тийиш инсониятнинг соғлигига ҳам, руҳиятига ҳам фойдали эканлиги бундан салкам бир ярим минг йил илгари Ислом таълимотида, Қуръони каримда, ҳадисларда қайта-қайта таъкидланган, мусулмонлар унга амал қилганлари учун руҳий касалликлар жуда кам бўлган. Ҳозир эса ҳар қадамда невроз ва бошқа руҳий касалликдан азоб чекаётганларга “Ўзгаларга, атрофингиздагиларга яхшилик қилинг, шунинг ўзи ҳамма дардингизга шифо бўлади!” дегингиз келади.


Абай » ЎЗБЕК МИЛЛИЙ АКАДЕМИК ДРАМА ТЕАТРИ\nЎЗБЕК МИЛЛИЙ АКАДЕМИК ДРАМА ТЕАТРИ » Spektakllar » Абай\nЎзбек Миллий академик драма театрида 14 май соат 18:30да Мухтор Авезов асари асосида Марат Азимов режиссёрлигида “Абай” спектаклининг премьераси бўлиб ўтади.\nРассом Бахтиёр Тўраев. Машҳур қозоқ шоири Абайнинг зиддиятларга бой ҳаёти асос қилиб олинган мазкур спектакль воқеалари саҳнада ўзига хос режиссёрлик ва рассомлик эффектлари билан бойитилган. Саҳнада ёнаётган ўтов, ёниб турган гулхан, оловли машъалалар шулар жумласидан.\nШогирди Ҳайдар билан унинг севгилиси Ҳожарни Абайга қўшни, шу билан бирга қариндош овул кишилари жазоламоқчи бўлганда донишманд шоир уни қутқариб қолади. Икки овул ўртасидаги зиддият ана энди яна-да жиддий тус олади.\nҲасад ва ҳийла устун келиб, Ҳайдарни барибир заҳарлаб ўлдиришади. Абай эса ичдан емирилаётган овул, инсонлар қисмати ва халқ дардини куйиниб аччиқ-аччиқ ўланлар ёзади.\nАбай ролини Ўзбекистон халқ артисти Ёқуб Аҳмедов ижро этган.\nБир сўз билан айтганда, Ўзбек Миллий академик театри яна бир яхши спектакль билан бойиди. Томошабинлар бу асарни ҳам илиқ кутиб олишига ишонамиз. Барчангизни “Абай” спектаклини томоша қилишга чорлаймиз.\nҚозоқчадан Н.Фозилов таржимаси\nСахналаштирувчи режиссёр – Ўзбекистонда хизмат кўрсатган артист, Қорақалпоғистон санъат арбоби М.Азимов\nСахналаштирувчи рассом – Ўзбекистон санъат арбоби Б.Тўраев\nЛибослар бўйича рассом - С.Зуннунова\nРежиссёр ассистенти - М.Мадазимова\nРежиссёр ёрдамчилари - Ф.Ғофуров\nРол ижро этувчилар:\nАБАЙ- Ўзбекистон халқ артисти, Давлат мукофоти совриндори Ё.Ахмедов, Ўзбекистонда хизмат кўрсатган артист М.Исмоилов\nОЙКАРИМ! Абайни хотини - Ўзбекистонда хизмат кўрсатган артистлар Г.Ибрагимбекова, С.Юнусова\nМАҒАВИЯ ўғли – артистлар Д.Каримов, Ф.Зияев\nАБДУРАХМОН ўғли - артистлар Х.Хасанов, М.Қиличев\nМОХИРА келини – артистлар Ф.Мустаева, С.Умарова, Ш.Хаджимуратова\nХАЙДАР - артистлар Ф.Бурхонов, Л.Орзиев\nҲОЖАР - артистлар Д.Кубаева, А.Шарипова\nҚАЛДИРҒОЧ бева келинчак - Ўзбекистонда хизмат кўрсатган артист Х.Хусанова, артист Ф.Бобоёрова\nЎРОЗБОЙ – Ўзбекистон ва Қорақалпоғистон халқ артисти М.Абдуқундузов, артист Толиб Мўминов\nҚАНИКЕЙ - Ўзбекистонда хизмат кўрсатган артист Ш.Исмоилова, артист В.Юнусова\nКЎКБОЙ - артистлар Ў.Менглиев, Ғ.Боймирзаев\nЖИЙРАНЧА - Ўзбекистонда хизмат кўрсатган артист М.Рахматов, артист Ш.Музропов\nНОРИМБЕТ - Ўзбекистонда хизмат кўрсатган артист А.Абдувахобов, артист А.Қодиров\nКАРИМ - Ўзбекистонда хизмат кўрсатган артист Т.Саидов, артист Ш.Абдувалиев\nТАҚАЖОН - Ўзбекистонда хизмат кўрсатган артистлар Қ.Абдурахимов, Р.Каримов\nАЗИМХОН - артистлар А.Сайназаров, И.Атаджанов\nБОЙМУҲАММАД - Ўзбекистонда хизмат кўрсатган артист Х.Комилов, артист У.Турсунов\nЗАЙНАБ - Ўзбекистонда хизмат кўрсатган артист Р.Ярашева\nДАВЛАТ - артистлар С.Отажонов, С.Хасанов\nЎРМОН - артистлар Ш.Абдувалиев, Ф.Ботиров\nМЕШ - артистлар Ф.Ғофуров, А.Алижонов\nСИРТЛОН - артист Х.Тошпўлатов, Ўзбекистонда хизмат кўрсатган артист А.Набиев\nЙигитлар – артистлар У.Холиқжонов, А.Хазратқулов, Ш.Хуррамов, И.Мастонов, Ж.Абдужабборов, Ж.Ирисметов, И.Ахмадаилиев, Н.Жумаев,\nЎзбегимнинг мард ўғлонлари!\nОлим Хўжаевни хотирлаб...


Qalampir.uz - Трамп танқидидан кейин Европа “катталари” Бельгияга йиғилади\nТрамп танқидидан кейин Европа “катталари” Бельгияга йиғилади\n16:43, 20.06.2018 Олам\n“Катталар” учрашуви Брюссель шаҳрида бўлиб ўтади.\nЖорий йил 28-29 июнь кулари Италия, Германия, Франция ва Испания давлат раҳбарлари миграция масаласи бўйича норасмий фавқулодда йиғилиш ўтказади. Учрашув Бельгия пойтахти Брюсселда бўлиб ўтади.\nИталия Бош вазири Жузеппе Конте, Германия канцлери Ангела Меркель, Франция президенти Эмманюэль Макрон ва Испания Бош вазири Педро Санчесдан ташқари 1 июлда Европа Итифоқида раисликни қабул қилиб олувчи Болгария ва Австрия раҳбарлари ҳам қатнашади.\nМаълумотларга кўра, фавқулодда учрашувда ЕИ бюджетига ўзгартириш киритиш ва Африка мамлакатларига бериладиган ёрдам пули миқдорини кўпайтириш, шунингдек, БМТнинг тегишли ташкилотлари хусусан, Қочоқлар иши бўйича олий комиссар бошқармаси билан ҳамкорлик қилиш масаласи кўриб чиқилади.\nТахминларга кўра, Италия ва Австрия миграция сиёсатида нисбатан қаттиқроқ чораларни киритишни таклиф қиляпти.\nИталия ҳукумати охирги вақтларда мамлакат денгиз соҳилларига қайиқларда келаётган мигрантларни киритмаяпти. Италия қайтариб юборган мингдан ортиқ мигрантни Испания қабул қилди.\nЭслатиб ўтамиз, аввалроқ, АҚШ президенти Дональд Трамп Европа юритаётган мигрантлар сиёсатини танқид қилган эди. У АҚШда ҳам Германия ёки Франциядаги ҳолат кузатилишига асло тоқат қилолмаслигини таъкидлаган.\nТеглар:Европа Иттифоқи мигрант Германия Франция Италия Испания\nПортугалия – Марокаш. Роналду таркибда борми?\n12:21, 12.12.2018 1 580\n11:09, 11.12.2018 5 321\nБугун Президент фуқароларга мурожаат билан чиқиш қилади\n17:36, 10.12.2018 4 510\n17:44, 08.12.2018 2 662\n12:29, 08.12.2018 14 713


Дунёнинг бадавлат шахслари 2015 йилда камбағаллашди » Скачать музыку бесплатно новинки музыки 2016-2017\nДунёнинг бадавлат шахслари 2015 йилда камбағаллашди\nBloomberg Billionaires Index маълумотларига кўра, сайёрамиздаги 400 нафар энг бой одамлар бойлиги ушбу йилда 19 миллиард АҚШ долларига камайди. Хом-ашё нарҳи ва Хитойнинг иқтисодий ўсиш суръатлари пасайиши бутун дунёда сармоядорларини қўрқувга солиб қўйди, бу эса бойлик индексининг 2012 йилдан бери илк маротаба йиллик пасайишига олиб келди. Fisher Investments асосчиси миллиардер Кен Фишернинг қайд этишича, жорий йилда фонд бозори ноқулай вазиятда қолди, бу ҳолат эса 2015 йилда юз берган воқеалар билан боғлиқ. “Нефт бозоридаги таклифнинг кўплиги, истеъмолчилар ҳаражатларининг паст даражаси ва Хитой ўсиш суръатининг пасайиши - буларнинг бари сармоядорларни қўрқитиб юборди”. Телекоммуникациялар соҳасидаги мексикалик магнат Карлос Слим бойлик даражаси энг кўп даражада камайган одамга айланди, чунки унга тегишли бўлган America Movil SAB 2015 йилда ўз қийматини 25 фоизга йўқотди. 2013 йил май ҳолатига кўра, Слим дунёдаги энг бадавлат одам бўлган, бироқ ҳозирда бор-йўғи 5 ўринда, чунки унинг бойлиги деярли 20 миллиард долларга қисқарди. Гейтс, Баффет ва бошқалар Сайёрамизнинг энг бадавлат кишилари рейтингидаги америкалик сармоядор Уоррен Баффет жорий йилда 11,3 миллиард доллар йўқотди – унинг Berkshire Hathaway Inc. компанияси 2011 йилдан бери илк бора салбий йиллик даромадга эга бўлди. 2013 йилнинг май ойидан бери дунёнинг энг бадавлат кишиси саналган Microsoft Corp. асосчиси Билл Гейтс бу йил 3 миллиард АҚШ долларини йўқотди. Гейтснинг йўқотишлари ва кийим-кечак савдоси билан шуғулланувчи Inditex SA даромадларининг ўсиши Амансио Ортегани дунёнинг энг бадавлат кишисига айланишига олиб келди. Ортега 2012 йилнинг июнь ойидан бери Европадаги энг бой одам саналади. У Слим ва Баффетни ортда қолдирди – унинг бойлиги 12,1 миллиард доллардан 73,3 миллиардга ўсди. Бироқ унинг бойлигинг 20 фоизга ортишини Amazon.com Inc. асосчиси Жеф Безос бойлиги ўсиши билан таққослаб бўлмайди. Мексикалик миллиардер ўз бойлигини икки мартадан ортиқ кўрсатикичга оширишга муваффақ бўлди, ҳозирда бойлиги 59 миллиард АҚШ долларига баҳоланмоқда. 2015 йилда унинг бойлиги 31 миллиард АҚШ долларига ўсди, шу тариқа 2014 йилдаги 7,4 миллиард АҚШдоллар кўрсаткичидаги пасайишни қоплади. Бойлик даражасининг ортиши Безос рейтингини 16 та ўринга оширди ва ҳозирда у энг бадавлат кишилар рўйхатида тўртинчи ўринни эгалламоқда. Ўсиш ва пасайишлар Bloomberg агентлиги томнидан тузилган бойлик индексига мувофиқ, дунёдаги 400 нафар энг бадавлат кишилар деярли 3.9 триллион долларга эгалик қилишади. Бу эса АҚШ, Хитой ва Япониядан ташқари, бошқа ҳар қандай мамлакат ЯИМ дан кўп. 18 май ҳолатига кўра, уларнинг бойлик кўрсаткичи максимал даражада бўлганида, миллиардерлар деярли 4,3 триллион долларга эгалик қилишган, бу эса 1 январь ҳолатига кўра, 267 миллард долларга кўпроқ. Август ойида эса уларнинг деярли барчаси даромадларини йўқотишди. Безос ва Ортега ўз бойликларини ҳаммадан кўра кўпроқ оширишди – мазкур икки шахс бойлигининг ўсиши 43 миллиард АҚШ долларини ташкил этди. Уолтенлар оиласининг беш нафар аъзоси 2015 йилда биргаликда 35 миллард АҚШ долларини йўқотишди. Бундан ташқари, мазкур йилда 49 нафар миллиардер, булар орасида Glencore Plc. ижрочи директори Айван Глазенберг ва Никарагуада Панама канали муқобили қурилиши учун шахсан 500 миллион АҚШ доллари миқдорида сармоя киритган телекоммуникациялар соҳасидаги хитойлик магнат Ван Цзин рейтингдан чиқиб кетди. Глазенберг ўз бойлигининг деярли учдан икки қисмини йўқотди, Ван Цзиннинг бойлиги эса жорий йилда 86 фоизга қисқарди. Бразилиядаги коррупция Лотин Америкадаги мустақил инвестицион банкнинг собиқ раҳбари бразилиялик миллиардер Андре Эстевес ушбу йилда деярли 1,5 миллиард АҚШ долларни йўқотди. 2014 йил сентябрида максимал қиймат 4,9 миллиард бўлган бойлиги мазкур йилда 1,8 миллард АҚШ долларини ташкил қилди. Унинг ҳамкорлари Марсель Теллес ва Карлос Сикупира ҳам ўз бойлигини ҳар бири учун 1,7 миллиард АҚШ долларига оширди, 3G Уоррен Баффет билан ўз кучларини (Kraft Foods Groupнинг H.J. Heinz билан бирлашиши туфайли) бирлаштирмоқда. Мазкур уч миллиардер Anheuser-Busch InBev NV нинг асосий акциядорлари ҳисобланади. Шиддатли пойга 2015 йил хитойлик миллиардерлар учун мана шундай пойга йили бўлди. 1 январь ҳолатига кўра, индексда жами бойлиги 205 миллиард АҚШ долларини ташкил этган 23 нафар хитойлик миллиардерлар мавжуд бўлган. 27 май ҳолатига кўра, уларнинг бойлиги максимал даражага етганида, индексдан жами бойлиги 348 миллиард АҚШ долларини ташкил этган 31 нафар хитойлик миллиардерлар ўрин эгаллаган. 28 декабрь ҳолатига кўра, индексда жами бойлиги 256 миллиард АҚШ долларини ташкил этган 28 нафар миллиардер бўлган. Бозорлар ўсиши билан Хитой ҳақиқий миллиардерлар фабрикасига айланди, биринчи ярим йилликда мамлакатда 50 нафардан ортиқ янги миллиардерлар пайдо бўлди. Бироқ июль ойига келиб, пуфак ёрилди. Биринчи ярим йилликда пайдо бўлган 50 та миллиардердан август ойига келиб бор-йўғи 19 таси қолди. Россиялик бойлар шахсий муваффақиятсизликларни бошдан кечирдилар. Мамлакатнинг энг бадавлат кишилари Ғарб мамлакатлари санкциялар киритишганидан сўнг, 2014 йилда 55 миллиард АҚШ долларини йўқотишди. Технологиялар 2015 йилда миллиардерлар учун энг яхши саноатга айланди. 44 нафар IT-миллиардерлар ўз бойликларини 81 миллиард АҚШ долларига орттиришга муваффақ бўлишди. Бу кўрсаткичга Безос 31 миллиард АҚШ долларлик ўсиш билан етакчилик қилди. Facebook Inc. раҳбари Марк Цукерберг эса у томонидан яратилган ижтимоий тармоқ янада машҳурликка эришгач, 12 миллиард АҚШ долларига бойишга эришди. Alphabet Inc. асосчилари Сергей Брин ва Ларри Пейжлар ҳам ўз бойликларини орттиришди. Уларнинг ҳар иккови ўз бойлигини 20 миллиард АҚШ долларига оширишди. Хом-ашё нарҳи Метал, тоғ-кон қазиб олиш саноати ва энергетика соҳасидаги 31 нафар миллиардер мушкул вазият қолди – уларнинг жами бойлиги 32 миллиард долларга қисқарди. Австралиядаги энг бой одам – Жина Райнхарт темир рудасининг нарҳи деярли икки баробар қисқарганида, бойлигининг деярли тўртдан бирини йўқотди. Нигерияда нефть нарҳининг пасайиши ўсиш суръатининг секинлашувига олиб келди, Африкадаги энг бадавлат одам Алико Данготе эса мана икки йилдирки, даромадларини йўқотмоқда. Ҳозирги кунда унинг бойлиги 14 миллиард АҚШ долларига баҳоланмоқда, бу эса 2014 йил январь ойидагига қараганда деярли икки марта камроқ. Сирли миллиардерлар 2015 йилда Bloomberg индексидан 115 нафар янги ва у қадар машҳур бўлмаган миллиардерлар ўрин эгаллашди. Ноябрь ойида Wal-Mart меросхўри Кристи Уолтон марҳум умр йўлдоши Жон Уолтон акцияларининг учдан бирини ўғли Лукасга ўтказганлиги тўғрисида судда аниқланганидан сўнг, Американинг иккинчи энг бадавлат аёли номини йўқотди. Лукас 29 ёшида энг бадавлат кишилар рейтингида 92-ўринни эгаллади, унинг бойлиги 11 миллиард долларни ташкил этди. Бундан ташқари, Goldman Sachs Group Inc. ва JPMorgan Chase & Co. каби инвестицион банкларнинг ўсиши бшқарув раислари - Ллойд Бланкфейн ва Джейм Даймонларни миллиардерларга айлантирди. Гонконгда Юн Кинь-мань ўз бойлигини 10 миллиард долларга оширди. Чжоу Цюньфэй эса Хитойдаги энг бой одамга айланди – унинг бойлиги 5 миллиардга ортди ва мазкур йилда 7,9 миллиард долларни ташкил этди, бу эса 254 фоизлик ўсиш бўлиб, энг юқори кўрсаткич демакдир. 2015 йил хотиржам йил бўлмаганлигига қарамай, экспертлар фикрларига кўра, 2016 йил бунданда мушкулроқ бўлиши мумкин. Таҳлилчилар фикрларига кўра, бозорлардаги силкинишлар ўсиб боради, сармоядорлар учун эса мураккаб давр бошланади. Manba: xabardor.uz\nTeglar: Biznes Категория: Интересная информация UZ Нашли ошибку?


Актам Хаитов Асака туманидаги кўп тармоқли фермер хўжалиги фаолияти билан танишди | O'zLiDeP\nO‘zLiDeP Сиёсий Кенгаши Ижроия қўмитаси раиси А.Хаитов Андижон вилоятига сафари чоғида Асака туманидаги “Обод турмуш тарзи” кўп тармоқли фермер хўжалиги фаолияти билан танишди.\nТажрибали фермер Хусниддин Каримов раҳбарлик қилиб келаётган мазкур хўжалик 2015 йилда 10 гектар ер майдони билан ташкил этилган. Йилдан-йилга хўжаликка янги ташаббусларни, инновацияларни жорий этилиши натижасида ҳозирги кунда хўжалик тасарруфидаги ер майдони 4 минг 200 гектарга етди.\nПартия вакиллари, Ўзбекистон Либерал-демократик партиясидан Олий Мажлис Қонунчилик палатаси, халқ депутатлари вилоят, туман ва шаҳар кенгашлари депутатлигига номзодлардан иборат тарғибот гуруҳининг ушбу хўжаликка ташрифи бугунги замонавий фермернинг янги қиёфасини очиб берди.\nСиёсий майдоннинг қайноқ жараёнларида партия сайловолди дастурида белгиланган долзарб вазифалар ижросига дахлдорлик ҳисси билан меҳнат қилаётган, изланаётган Х.Каримовнинг қишлоқ хўжалиги соҳасида эришиб келаётган ютуқлари барчани қувонтирди.\n“Фермер бугунги замон, харидор, буюртмачи талабини яхши билиши кўриниб турибди, – дейди O‘zLiDeP раҳбари А.Хаитов. – Ер тилини билишнинг ўзи камлик қилади ҳозир. Етиштирилган ҳосилни қайта ишлашда ҳам тажриба керак. Фермер ўзи етиштирган маҳсулотларидан ташқари тумандаги барча хўжаликлар, ер эгалари, деҳқонлар билан ҳамкорлик қилиб, уларнинг маҳсулотларини ҳам қайта ишлаб, ички ва ташқи бозорга тақдим қилмоқда. Бундай имкониятни партия кўмагида яратгани кишини хурсанд қилади. Ана шундай ёниб ишлайдиган, фидойи, тажрибали сафдошларимиз сафи тобора ортиб бораётганидан хурсандмиз”.\nФермер хўжалигидаги тарғибот тадбири тумандаги 11-болалар санъат ва мусиқа мактабида давом этди. Унда сўз олганлар партия сайловолди дастуридан келиб чиқадиган устувор вазифалар ижросига алоҳида тўхталди.\n“Бўлажак сайловларда 197 минг 868 нафар асакаликлар иштирок этади, – дейди партия Андижон вилоят Кенгаши раиси Тоҳиржон Толипов. – Бугунги учрашув давомида нафақат партия сайловолди дастури, балки Олий Мажлис Қонунчилик палатаси депутатлигига номзод А.Жалилов ва халқ депутатлари вилоят Кенгаши депутатлигига номзод Х.Каримовларнинг ҳам сайловолди дастури ҳақида иштирокчиларга маълумотлар бердик”.\nЭътибор ҳар қандай ҳадикни енгишга қодир. Айни кунда вилоятдаги сафдошларимиз фаолиятига, партиямиздан депутатликка кўрсатилган номзодлар тарғиботларига айни мезон куч бўлиб хизмат қилаётир.


22 февраль, 2019, 17:17 153\nМуҳим мусобақа пухта тайёргарлик кўрилмоқда.\nХабарингиз бор, меҳрибонлик уйи тарбияланувчиларидан иборат Ўзбекистон терма жамоаси шу кунларда Туркияда йиғин олиб бормоқда. Ўзбекистон футбол ассоциацияси мазкур терма жамоа бўлажак мусобақаларга етарлича тайёргарлик олиб бориши учун барча шарт-шароитларни яратиб бермоқда.\nЖамшид Асадов бошчилигидаги футболчилар шу йилнинг июль ойида Польшада бўлиб ўтадиган Меҳрибонлик уйи тарбияланувчилар ўртасидаги Жаҳон Кубоги мусобақасига тайёргарлик кўришяпти. Маълумот учун, Жаҳон Кубоги мусобақаси бу йил 7-маротаба ўтказилади. Амалдаги чемпион Украина терма жамоаси ҳисобланади. Мусобақада 30га яқин давлат иштирок этиши кутилмоқда. Булар орасида Испания, Германия, Италия ва шунга ўхшаган футболи ривожланганган юрт вакиллари ҳам бор. Мусобақада 5+1, яъни 6×6 шаклда футбол у́йналади (1та дарвозабон ва майдондаги 5 нафар футболчи).\nЎФА Матбуот хизмати Туркияда йиғин олиб бораётган терма жамоа бош мураббийи Жамшид Асадов билан боғланиб, илк хорижий йиғин қандай ўтаётгани ва мусобақа тайёргарлик жараёни қандай кечаётгани билан қизиқди.\n"Анталиядаги йиғин жуда яхши ўтмоқда, таркибдаги болаларнинг ҳаммаси бор куч-маҳоратини кўрсатишга ҳаракат қилишяпти. Йиғин давомида асосан тактика ва жамоавий ўйинни яхшилаш устида ишламоқдамиз, чунки Туркия йиғинига қадар 20 кун давомида Тошкентда йиғин ўтказиб, унда асосан жисмоний таёргарлик устида ишлаган эдик. Бу терма жамоа таркиби янгиланганини ҳисобга олиб айтадиган бўлсак, ҳозирги кунда шогирдларим кўрсатётган ўйиндан қониқиш ҳосил қилмоқдаман. Жамоада ички муҳит жуда яхши шаклланган, йигитлар барчаси бир-бирлари билан ака-укадек муносабатда, барча бир мақсад йўлида меҳнат қилмоқда.\nЙиғин давомида кунига 2 маҳал машғулот олиб бормоқдамиз, тўғриси бу терма жамоанинг биринчи хорижий йиғини бўлгани учун бошида йигитлар бироз қийналишди. Лекин ҳозир ҳаммаси жойида, бизни энг кўп хурсанд қилаётган нарса бу йигитлардаги иштиёқ ва уларнинг кўзи ёниб тургани. Биз терма жамоа катта мураббийи Азиз Қосимов билан келишиб йиғин дастурини аввалдан ишлаб чиққан эдик, ҳозирда шу дастур бўйича иш олиб бормоқдамиз. Терма жамоа ўйин услуби ўзгармайди - тўпни назорат қилган ҳолда ҳужумкор ўйин кўрсатиш, тартибли ҳимоя, тезкор қарши ҳужумга ўтиш, юкори прессинг қўллаш. Мана шу жиҳатларни яхшилаш устида ишламоқдамиз.\nБуларниг барчаси албатта футболчидан юқори жисмоний тайёргарликни талаб этади, кўз тегмасин, йигитлар берилган кўрсатмаларни аъло даражада бажаришмоқда. Жахон кубогига таёргарликни 3 босқичда олиб борамиз. Кейинги йиғинлар май ва июнь ойларида ўтказилиши кўзда тутилган. Навбатдаги йиғинда таркиб юз фоиз алмашади. Вилоятлардан таклиф этилган бошқа иқтидорли йигитларга ҳам имконият берамиз, албатта. Учинчи сўнгги йиғинга аввалги йиғинларда ўзини ку́рсата олган энг кучлиларни жалб қиламиз. Бу йигитлар Меҳрибонлик уйи тарбияланувчилари ўртасида ўтказиладиган Жаҳон Кубогида юртимиз шарафини ҳимоя килишади. Апрель ойида юртимизнинг бошқа вилоятлари бўйлаб селекция ишларини олиб боришни режалаштирганмиз.\nЖахон Кубогида илк маротаба қатнашишимизни ҳисобга олсак, бизга осон бўлмаслиги аниқ, чунки биз учун у ердаги терма жамоаларнинг кўпи нотаниш, лекин биз амалдаги Жаҳон чемпионлари сифатида қатнашамиз. Ушбу номга лойиқ тарзда ўйин намойиш қилишга интиламиз. Йигитларда ЖЧдан кейин ўзига бўлган ишонч юқори ва бу бизга мусобақа давомида қўл келади, деб ўйлайман. Биламиз, ҳозирги замонавий футболда руҳий тайёргарлик биринчи ўринда туради.\nТерма жамоанинг имкониятларини яхши баҳолаган бўлар эдим, бизнинг мақсад Жаҳон Кубогини қўлга киритиш ва ўзбек футболчилари дунёда тенгсиз эканлигини яна бир бор исботлаш. Албатта буни амалга ошириш осон бўлмайди, лекин инсон ҳаётда доим ўз олдига максимал мақсадни қўйиб, шунга ҳаракат қилса, албатта ниятига эришади, деб ўйлайман.\nФурсатдан фойдаланиб терма жамоамизга мусобақага муносиб тайёргарлик кўриши учун барча шароитларни яратиб бераётган Ўзбекистон Футбол Ассоциацияси раҳбариятига ва Халқ таълими вазирлигига бутун терма жамоа аъзолари номидан миннатдорчилик билдираман. Худо хоҳласа, биз бўлажак мусобақаларда энг юқори натижаларга эришиб, бизга билдирилаётган ишончни оқлашга ҳаракат қиламиз ҳамда мухлисларни хурсанд қилиш учун бор куч-маҳоратимизни ишга соламиз", - деди Жамшид Асадов.\nШунингдек, терма жамоа сардори Жаҳонгир Очилов ҳам ўз фикрларини билдириб ўтди:\n"Терма жамоа аъзоларининг кайфияти аъло даражада, барча бир оиладек бўлиб таёргарлик кўрмоқдамиз. Анталияда ўтказилётган машғулотлар янада юқори даражага чиқишимизга ёрдам бермоқда. Мураббийларимиз томонидан бизга бериб борилаётган кўрсатмаларни бажариб, бу ерда янада кўпроқ тажриба тўплашга ва маҳоратимизни ошириб боришга ҳаракат қиляпмиз. Жаҳон Кубоги мусобақасида ғалаба қозониб, юртимиз байроғини кўкларга кўтариш бизнинг асосий мақсадимиз. ЎФА томонидан бизга кўрсатилётган эътибор ва яратилётган шароитлар бизни жудаям хурсанд қилмокда. Бизга билдирилаётган ишончни оқлашга ва юртимиздаги футбол ишқибозларини хурсанд килишга бор кучимиз билан ҳаракат қиламиз, албатта".


Ҳужжат 08.07.1998 00 санаси ҳолатига\nСуғурта муносабатлари қатнашчиларининг ҳуқуқлари ва манфаатларини ҳимоя қилиш ҳамда «Суғурта тўғрисида»ги Ўзбекистон Республикаси Қонунига мувофиқ Вазирлар Маҳкамаси қарор қилади:\nСуғурта назорати давлат инспекцияси бошлиғи лавозимига кўра Ўзбекистон Республикаси Молия вазирлигининг ўринбосари ҳисобланади.\nСуғурта ташкилотлари назорат қилиш бўлими\ncуғурталовчилар (қайта суғурталовчилар)нинг ягона давлат реестрини юритиш;\nсуғурта ташкилотлари томонидан суғурта тўғрисидаги қонун ҳужжатлари талабларига риоя этилишини назорат қилиш;\nсуғурта тўғрисида қонун ҳужжатларини такомиллаштириш бўйича таклифлар ишлаб чиқиш ва киритиш;\nбухгалтерия ҳисоби ва ҳисоботи ташкил этилишининг бир хиллигини таъминлаш.\nсуғурталовчилар томонидан Ўзбекистон Республикасининг суғурта тўғрисидаги қонун ҳужжатларига риоя этилишини ва улар ҳисоботини ишончлилигини, шунингдек улар учун тўловга қодирликнинг белгиланган кўрсаткичлари ва молиявий барқарорликнинг бошқа талаблари таъминланишини текшириш;\nўз ваколатлари доирасида суғурталовчилар ишини услубий таъминлаш;\nсуғурталаш қоидалари (шартлари) бўйича таклифлар тайёрлаш ва суғуртанинг мажбурий турлари бўйича суғурта тарифларини белгилаш;\nсуғурта фаолияти тўғрисидаги қонун ҳужжатларини амалга оширишга доир суғурта муносабатларининг барча қатнашчилари томонидан бажарилиши мажбурий бўлган норматив ҳужжатлари ва услубий материалларни ишлаб чиқиш;\nсуғурта фаолияти масалалари бўйича қонун ҳужжатлари лойиҳаларини ишлаб чиқиш ва уларни вазирлик раҳбариятининг кўриб чиқиши учун киритиш;\nсуғурта ташкилоти тугатилган тақдирда суғурталовчилар манфаатини ҳимоя қилиш;\nреспубликада суғурта фаолиятини аҳволи ва ривожланиши тамойилларини таҳлил қилиш;\nсуғурта фаолияти бўйича мутахассисларни касб-ҳунар тайёргарлиги ва уларни қайта тайёрлаш тадбирларини амалга ошириш, суғурта фаолияти масалалари бўйича семинарлар ва конференциялар ташкил этиш;\nоммавий ахборот воситалари орқали суғурта фаолияти масалалари бўйича ахборот-тушунтириш ишларини олиб бориш;\nноширлик фаолиятини амалга ошириш.\nсуғурталовчилардан суғурта фаолияти тўғрисида белгиланган ҳисобот ва уларнинг молиявий аҳволи ҳақида ахборотни, шунингдек корхоналар, муассасалар, ташкилотлар, банклардан, фуқаролардан ўзига юкланган функцияларни бажариш учун зарур бўлган ахборотни олиш;\n6. Давлат инспекциясига Молия вазирининг тақдимномасига кўра Ўзбекистон Республикаси Вазирлар Маҳкамаси томонидан тайинланадиган бошлиқ бошчилик қилади.


5 май куни Ўзбекистонда қандай об-ҳаво кузатилади?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 5 май куни Ўзбекистонда қандай об-ҳаво кузатилади?\t15:50, 04 май 2016\tРеспублика Гидрометеорология марказининг хабар беришича, 5 май куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 12-14, кундузи 26-28 даража иссиқ бўлади. Қорақалпоғистон Республикаси ва Хоразм вилоятида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Кечаси 12-17, кундузи 22-27 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 30-35 даража иссиқ бўлади. Тошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 25-30 даража иссиқ бўлади. Қашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 30-35 даража иссиқ бўлади. Андижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 12-17, кундузи 25-30 даража иссиқ бўлади. Республикамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10, кундузи 15-20 даража иссиқ бўлади.


Қайнота-келин бир хонада ётса...\nУзоқ йили машҳур олимлардан бирига шундай савол йўлланган эди:\n«Баъзан барча оила аъзоларимиз — мен, хотиним, фарзандларим ва ота-онам бир хонада ётишга тўғри келади. Бу бирмунча ноқулай албатта. Лекин бошқа иложимиз ҳам йўқ. Қанчалик ноқулай бўлмасин, зарурат юзасидан қайнота бор жойда келин ҳам бўлиши дуруст бўлармикан, деган савол мени қийнаб келади. Бундай ҳолда қандай маслаҳат берасиз?..»\nҚуйидагича хабар ҳамманинг ҳам қўл телефонига тез-тез келаётган бўлса керак:\n«Иситиш печларидан фойдаланиш қоидаларига амал қилинг. Ностандарт печлардан фойдаланманг. Ис газидан заҳарланишдан сақланинг. Қўшимча маълумот: fvv.uz».\nЖуда яхши огоҳлантириш. Бу баъзи бир фавқулодда нохуш ҳолатларнинг олдини олишга ҳисса қўшади... деб умид қиламиз.\nБу гаплар менга машҳур сўз устасининг латифасидаги ўта совуққон она ҳолатини эслатади: «Борма, куясан... Ана, куйдинг! Қўлинг ёпишиб қолдими? Энди бирпас ўша ерда тутиб тур, ҳозир опанг мактабдан келса, сени ажратиб олади...»\nБир пайтлар худди ўша санъаткор ўтган асрнинг саксонинчи йилларидаги бир ҳодисани кескин танқид қилиб, кулги остига олган эди. Бу — бомба ҳақидаги латифа. Агар эсингизда бўлса, ногаҳон бомба тушиб қолса, унинг зарарига қарши ишлаб чиқилган ҳимояланиш дастури ҳаётга умуман тўғри келмаслигини ҳаққоний равишда юморга ўраб очиб берган эди. У гаплардан кейин орадан яна ўттиз йиллар ўтди. Лекин санъаткор айтган ўта кулгили ва реал ҳаётдан жуда йироқ йўриқнома ва дастурлар ҳалигача «яшаб» келяпти.\nЮқоридаги хабар ҳам шулардан бири. Унда айтилишича, иситиш печларидан тўғри фойдаланиш керак экан. Буни ким билмайди? Одамлар бу ишни моли ва жонини атайлаб ҳалокатга қўйиш орзусини кўзлаб қиладими? Нотўғри фойдаланайу, қани эди, уйим ёниб кетиб, ҳаммамиз жувонмарг бўлсак, дейдиган одам бўлиши мумкинми? Агар бўлса, у — касал. Унга телефондан жўнатиладиган хабарнинг фойдаси ҳам йўқ.\nБу ерда «Одамлар нимага қўшимча иситиш воситаларидан ўз ҳолича фойдаланяпти?» деган саволни қўйиш, менимча, ўринли бўлади. Бугун мамлакатнинг аксар аҳолиси табиий газ билан таъминланган, каби ҳисобот-гапларни кўп эшитамиз. Балки буни табиий газ қувурлари билан таъминланди, дейиш бир мунча тўғри бўлар. Аммо буни ҳам «таъминланди» деб аташ ҳақиқатдан анча йироқ. Сабаби, кейинги чорак асрда ўрнатилган ўша қувурлар, асосан, аҳолининг чўнтагидан қилинганини ҳамма билади. Фақат буни исботлашнинг иложи йўқ. Чунки бундай ишлар ими-жимида қилиниб, аллақачон ҳисоботларга «бюджет маблағлари асосида амалга оширилди», тарзида бир неча бор хатлаб қўйилган. Фуқаро эса, бундай ишлар кимнинг пулига бўлса-да, тезда бажарилишини истайди. Қаҳратонда аҳолига адолат ва ҳақиқат тантанасидан кўра, хонадонини иситишга табиий газ қайси йўл билан бўлса ҳам етиб келиши муҳимроқ.\nБаъзилар отнинг калласидай даромад топиш учун тандирхона, емакхона, иссиқхона ва шунга ўхшаш ...хоналарни ташкил этади. Лекин ўт ёқиш ва иситиш қоидаларини назар-писанд қилмасдан, фақат мўмай даромад ортидан қувиб, давлатнинг кўзини шамғалат қилиб, зимдан иш кўради. Белгиланган меъёрларга амал қилиб ўтирмайди. Ётиб қолгунча отиб қол, қабилида иш тутади. Мутасаддилар бундайларни огоҳлантириб қўйишга, излаб топиб, танобини тортишга (қонуний чора қўришга) албатта ҳақли.\nЯна аҳолининг умумий эҳтиёжи учун етказиб берилаётган маҳсулот истеъмолида беш қўлини оғзига тиқиб, устига-устак, фойдалангани учун имкони бўла туриб, йиллар давомида атайлаб ҳақ тўламай юрган бўйни йўғонлар ҳам йўқ эмас.\nШу билан бирга, масаланинг яна бир чигал томони бор. Сир эмас, қаҳратонда одамлар яшаб турган уйини эмас, лоақал биргина хонасини иситиш учун қўлидан келган ҳамма тадбирни қилади. Бир кун совқотиб чиқса, уйни қандай йўл билан бўлса-да иситиш ҳақида бош қотиради. Ота-онанинг ўзи унча-мунча нарсаларга бардош қилиши мумкин, лекин болалари совуқдан дийдираб ётишига бефарқ қараб туролмайди ахир. Шартта бозорга боради-да, чўнтаги кўтарган бирон бир иситиш мосламасини кўтариб келади. Мосламага халқ қўядиган талаб — уйни тезроқ ва яхшироқ исита олсин ҳамда ҳамёнбоп бўлсин. Мана шу шартларга жавоб берса бўлди, унинг стандарт-ностандартлиги кейинги масала. Афтидан, пишиқ ғиштнинг устига илонизи чизиқ-йўл қилиб, унга бурама сим тортиб қўйилиб ясалган қўлбола иситгич ҳеч қайси стандартга тўғри келмаслигини аслида ҳардамхаёл одам ҳам билади. Лекин уни сотиб олаётган харидорнинг шундан бошқасини чўнтаги кўтармаса, бозор тўла фақат шу турдаги иситиш асбоблари сотилаётган бўлса, хўш, айтинг-чи, ўша харидор нима қилсин?\nТўғриси, бизда стандарт иситгич-печлар ишлаб чиқариладими-йўқми, бунисини билмадим-у, аммо ностандарт печкалар савдосини ҳар қадамда истаганча топса бўлади. Чунки талаб шунга бор. Шундай бўлгач, аҳоли қандай йўл тутиши ҳам кундай равшан. Фалон йилдан сўнг ўзимизда стандарт печкалар ишлаб чиқариларкан, шунгача замхарир хонада яшаб тураверамиз, дейдиганни кундузи чироқ ёқиб ҳам топиб бўлмаса керак. Ёки ўша стандарт печкани сотиб олишга имконимиз бўлгунча совуқда ётамиз, дейдиган «қонунга итоатгўй» кишилар ҳам анқонинг уруғи. Шундай бўлгач, танлаш имкони йўқ. Биргина йўл қолган. У ҳам бўлса, қишдан эсон-омон чиқиб олиш учун ностандарт ва рухсат этилмайдиган йўллардан фойдаланиш, яъни онгли равишда қоидани бузиш.\nБой — борича, йўқ — ҳолича иш тутади. Агар фуқаронинг «ностандарт иш»ларидан мутасаддилар хабар топса, дарҳол уни жаримага тортади. Бечора фуқаронинг жарима тўлашга пули бўлганида аввалбошданоқ ностандарт иситгични сотиб олармиди? Бу ҳали ҳолва, мутасадди деганимиз фуқаронинг амаллаб бир кунига яраб турган «ностандарт» иситгичини дарҳол мусодара қилади. Бу уйда ота-онадан ташқари яна уч-тўрт норасида жужуқлар, ёши бир жойга бориб қолган, ҳаво сал айниса, дарров суяклари зирқираб, азоб чекадиган кексалар ҳам бўлиши эҳтимолдан холи эмас. Мутасаддининг бу билан нима иши бор? У — ўзга сайёралик бир темир ходим. У фақат саллани ол деса, каллани қўшиб олиб келишни билади (ўша калла иккинчи бор яна муаммо туғдирмаслиги учун). Қолаверса, унинг қўлидаги ёнғин хавфсизлигига риоя қилиш ҳақидаги узундан-узоқ рўйхатда фуқаронинг оилавий аҳволи ҳақида ҳеч нарса дейилмаган. У ўзбек тилини ҳам унча яхши билмайди. Билгани иккитагина сўз: жарима, мусодара.\nТўғрисини айтсам, мен кейинги пайтларда ҳақиқатдан узоқ воқеалар ҳақида кўп хаёл сурадиган хаёлпараст бўлиб қолибман. Ҳар йили куз-қиш мавсуми бошланишидан олдин маҳалла кайвонилари йиғилишиб, қани, бу йилги мавсумдан қандай чиқамиз? Раҳматли Шариф аканинг келини бу йил уч боласи билан сўққабош қолиб кетди. Унинг уйидан бир хонасини иситиб берайлик. Анави Маҳкам бобо билан Сарви холага битта яхши печка топиб бермасак, бўлмас. Уста Толиб — жўжабирдай жон. Оиласида ўн киши унинг қўлига қараб ўтиради. Кунбай ишлаб топган пули дурустроқ печка олишга етмаслиги тайин. Унга ҳам ёрдам қилайлик. Жилла қурса, бояги «ўзга сайёралик» мутасадди келганида биз маҳалладошлар унинг ҳолатини тўғри тушуниб, Толибжоннинг хонадонини сал кўздан паналатиб турайлик, дейишса, бўлмасмикан, деган хомхаёлларга боравераман. Лекин бу — ҳақиқатдан узоқ воқеалигини ўзим ҳам яхши биламан.\nАҳолини ижтимоий ҳимоя қилиш тизими валломатлари иссиққина уйларида маза қилиб ухлаб, яхши тушлар кўриб туришсин. Энди гапни бошқа ёқдан эшитамиз.\nМўридан чиққан ҳасрат\nМактабни аъло баҳоларга битирганман. У кезларда муаллимларнинг ҳамма саволларига киприк қоқмай жавоб бериб ташлар эдим. Ҳозир эса жавобини мен биладиган саволлар ниҳоятда кам.\nМасалан, бир куни қишлоқдошим Парпи ака: «Сен бир нарсаларни биладиганга ўхшаб юрасан. Қани, менга айт-чи, бу мўри пули дегани нимаси? Бундай гап қаердан чиқди ўзи?» деб сўраб қолди. Яшай агар шу саволнинг жавобини билсам. «Ҳа, ўзи тинчликми? Бунақа гапни қайтдан топдингиз?» десам, аканинг гапхалтаси очилиб кетди.\n«Уйимизга папка кўтарган бир киши келди. Ўзини «мўриларни текшириб юрувчи» деб таништирди. Мўримизни кўрди. Бу мўрингиз ҳеч нарсага ярамайди, деди. Мўрининг тепаси берк, тутунни яхши тортмайди, ёнғин чиқиши мумкин, дейди. Э, барака топкур, мўрининг устига атайлаб ўзим шунақа қопқоқ қилганман, у тутунни ўтказади-ю тепадан келаётган ёмғирни ушлаб қолади, десам, ҳеч тушунмайди-да. Мўрининг усти очиқ бўлиши керак, қоидаси шунақа, дейди. Икки соат тортишдик. Унга қани бир гап уқтириб бўлса... Жарима ёзаман, дейди. Кўзининг олдида томга чиқиб, мўрининг устидаги қопқоғини олиб, ўзини артиб-суртиб чиннидай қилиб қўйдим. «Энди ака, гап бундай. Мана, мен уйингизга хабар олгани келдим. Сизга ёнғин хавфсизлиги тартиб-қоидаларини тушунтирдим. Шундан кейин мўрингиз тозаланди. Тўғрими? Тўғри, дедим. Унда мана бу жойга қўл қўйинг, деди. Қўйдим. Энди сиздан йигирма минг, деди. Ҳайрон бўлдим. Нега, десам, мўрингиз тозалангани учун, деди. Мана сенга топишмоқ. Ҳей, сен шу топишмоқнинг жавобини биласанми?»\nҚассобга ёғ қайғу\nҚиш забтига олган сари ёнғин хавфсизлиги ходимларининг бош қашишга асраб қўйган вақтлари камаяди. Ҳар йили куз-қиш ойларида ёнғин хавфсизлиги ойлиги ўтказилиб келяпти. Телевизору газетларда соҳа мутахассисларининг қайта-қайта таъкидлашича, мазкур ойлик доирасида жойларда бўлиб, аҳолига кенг миқёсда тушунтириш, тушунтириш ва яна тушунтириш ишлари олиб борилади. Баъзи бир гап уқмас, қулоқсиз ва худбин аҳоли эса яна ўз билганича иш тутиб, ёнғинга сабаб бўлувчи ностандарт ускуналардан фойдаланишда изчил давом этяпти. Ҳа, орада катта талафотлар ҳам учраб турибди. Ис газидан заҳарланиш, қўлбола ускуналардаги носозликлар сабабли ёнғин чиқиши оқибатида айрим одамлар, ҳатто бутун бир оила ҳалокатга учрагани ҳақида бот-бот хабар топяпмиз. Бундай кўнгилсиз ҳолатларнинг олдини олиш учун эса бир ёқадан бош чиқариб, тарғибот, тушунтириш ишларига зўр бериляпти. Ходимлар, керак бўлса, уйма-уй юриб, аҳолини қаттиқ назорат қилиб, иситиш тизимидан нотўғри фойдаланаётган фуқароларга юқорида айтиб ўтилган амалий чораларни ҳам қўллаяпти. Бечора фуқаро нима қиларини билмай, ичига ютган ҳасратининг аччиқ тутунидан кўзлари ёшланиб юрибди. Лекин буни ҳеч кимга айтиб ҳам, кўрсатиб ҳам бўлмайди.\nХўш, қилинаётган шунча «амалий тадбирлар»нинг натижаси нима бўлди? Одамлар ностандарт ускуналардан фойдаланиш даҳшатли оқибатларга олиб келишига амин бўлиб, улардан ўз ихтиёри билан воз кечдими? Бир ҳисобдан, аҳоли кунда-кунора ёнғин оқибатларини кўриб-эшитиб, унинг ҳалокатига ишонгани рост. Лекин уйидан худди ўша ускунани чиқариб ташлагани йўқ. Бунинг иложи ҳам йўқ.\nТинимсиз олиб борилаётган тушунтириш ишлари натижасида ёнғин билан боғлиқ кўнгилсиз ҳолатларнинг олдини олишга эришилдими? Ёнғин ва унинг оқибатида жабрланаётганлар камайдими? Булар ҳақида расмий ҳисоботларда қандай маълумотлар берилаётгани балки кўпчиликка аён эмасдир. Лекин кундалик ҳаётда ёнғин аламини тортаётган ҳамюртларимиз ҳақидаги аниқ хабарлар (ҳатто суратлари билан бирга) ҳамиша одамларнинг кўз олдида турибди.\nБалки гап уқмас, қулоқсиз, худбин аҳолига бу борада янада жиддийроқ тушунтириш керакдир?\nБўлари гап шуки, биринчи навбатда, аҳолининг хонадони исиши керак. Қуруқ қошиқ оғиз йиртгани каби қуруқ гап билан ҳам уйни иситиб бўлмайди. Аҳоли учун муносиб турмуш шароити ташкил қилиниб, аввало, хонадонларни етарлича иссиқлик тизими билан таъминлаб қўйиб, етмаганига иситишнинг муқобил шароитларини яратиб бериб, халқнинг кўнглини тўқ қилиб, ундан кейин керакли талабларни қўйиш, аҳоли билан тенг мавқеда туриб шартлашиш, келишиш мумкин, назаримда. Акс ҳолда, шоир айтганидек, тишсиз аррани зўр бериб тортиш билан ўзимизни худди ишлаётгандек қилиб кўрсатишдан ҳеч ким манфаат топмайди. Бу ёлғонимизга табиийки, ҳеч кимни ишонтира олмаймиз. Ва аксинча, халқнинг ишончини кундан-кун йўқотиб бораверамиз.


Россия илк маротаба жисмоний шахсларни “хориж агентлари” рўйхатига киритди\n05 декабр 2021, Тошкент вақти: 16:54\nОзод Европа-Озодлик радиосининг Прагадаги қароргоҳи.\nРоссия Адлия вазирлиги 28 декабрь куни беш журналист ва фаолни “хориж агенти функциясини бажарувчи хориж оммавий ахборот воситаси” реестрига киритди. Мазкур рўйхатга тиркалган шахслар бундан буён фаолияти юзасидан молиявий ҳисоботларни давлат органларига тақдим қилиши шарт бўлади.\n“Хориж агенти” рўйхатига киритилган Людмила Савицкая ва Сергей Маркелов Озодлик радиоси рус хизматининг жамоатчи мухбирлари, Денис Камалягин “Псков области” интернет сайтининг муҳаррири ва Озодлик радиоси рус хизматининг муаллифидир. Улардан ташқари рўйхатга таниқли ҳуқуқ фаоли Лев Понамарёв ва Қизил Хоч ходими Дарья Апахончич ҳам киритилган.\nОзод Европа-Озодлик радиоси вице-президенти ва бош муҳаррири Дэйзи Синделар Россия ҳукуматининг бу қарорини танқид қилди.\nУ “Россия “хориж агентлари” деб атаётган профессионал журналистлар мазкур рўйхатга биринчилардан бўлиб киритилгани қоралашга лойиқ амалдир. Озодлик радиоси рус хизматининг “Север.Реалии” лойиҳаси билан ҳамкорлик қилувчи бу ҳамкасбларимиз кўплаб муаммолар – сўз эркинлигидан тортиб маҳаллий органлардаги коррупция ва коронавирус қурбонлари сони ортиб бораётгани тўғрисидаги масалаларни ёритишга масъулият билан ёндошиб келган”, деб айтди.\nДэйзи Синделарга кўра, Россия Адлия вазирлиги бу ҳаракати билан фактларни эълон қилиш жиноят деб баҳоланишини намойиш қилди.\nАввалроқ Адлия вазирлиги мазкур рўйхатга Озодлик радиоси рус хизмати, “Настояшчее время” телеканали ва Озод Европа-Озодлик радиосига мансуб бўлган қатор бўлинмаларни ҳам киритган эди.


Диалин – medu.uz – Дорилар ҳақида маълумотлар ўзбек тилида\nHome Йўриқномалар Диалин\nПрепаратнинг савдо номи: Диалин\nфаол моддалар: нифуроксазид – 200 мг, пектин – 60 мг, симетикон – 25 мг, аттапульгит – 100 мг;\nёрдамчи моддалар: карбомер, сахароза, кристалланмайдиган сорбитол эритмаси, натрий метилпарагидроксибензоати, натрий пропилпарагидроксибензоати, полисорбат 80, бутилгидроксианизол, 96% ли этанол, глицерин, натрий сахарини, «Ананас» ароматизатори, лимон кислота моногидрати, тозаланган сув.\nТаърифи: ширин таъмли, ананас ҳидли сариқ рангли суспензия.\nФармакотерапевтик гуруҳи: диареяга қарши препаратлар; ичакнинг инфекцион-яллиғланиш касалликларини даволаш учун қўлланадиган воситалар.\nАТХ коди: А07\nДиалин – диареяга қарши, яллиғланишга қарши мажмуавий препарат бўлиб, таъсири унинг таркибига кирувчи компонентлари билан ифодаланади.\nНифуроксазид – меъда-ичак йўлларининг (МИЙ) инфекциясини даволаш учун қўлланадиган антибактериал восита бўлиб, 5-нитрофуран ҳосиласидир. Микроб ҳужайраларида дегидрогеназнинг фаоллигини сусайтиради ва оқсил синтезини издан чиқаради. Микроорганизмлар томонидан ишлаб чиқариладиган токсинларни камайтиради. Граммусбат микроорганизмлар: Staphylococcus spp.; грамманфий микроорганизмлар: Escherichia coli, Citrobacter spp., Enterobacter spp., Klebsiella spp., Salmonella spp., Shigella spp., Proteus spp, Yersinia spp. ларга нисбатан фаол. Грамманфий микроорганизмлар: Pseudomonas spp., Providencia alcalifaciens, ҳамда Proteus inconstans турининг А кичик гуруҳи штаммларига нисбатан фаол эмас.\nИчакка тушганидан сўнг, пектин рН муҳитини нордонроқ томонга силжитиб, зарарли бактерияларга нисбатан бактерицид таъсир кўрсатади ва ичак микрофлорасини нормаллаштиради. Пектин шунингдек меъданинг шиллиқ қаватини моддаларнинг зарарли таъсиридан ҳимоя қилади.\nСиметикон овқат ҳазм бўлиш жараёнини нормаллаштиради ва метеоризмни камайтиради.\nАттапульгит – диареяга қарши восита, МИЙ даги токсинлар, баъзи бактериялар ва газларни сўриб олади. Интоксикацияни камайтиради ва ичак флорасини нормаллаштиради. Ичак спазмини бартараф қилади, шаклланган ахлатни ҳосил бўлишига олиб келади ва ич келишлар сонини камайтиради. Буруштирувчи самараси туфайли ичакнинг таъсирланган шиллиқ қаватини тинчлантиради. Ичакнинг силлиқ мушаклари спазмини камайтиради.\nДиалин препаратининг таъсири унинг таркибидаги компонентларни умумий хусусиятлари билан ифодаланади, шунинг учун кинетик кузатишларни ўтказиш имкони йўқ.\nТурли генезли (инфекцион, нейроген ва бошқ.) диареяни ва у билан боғлиқ бўлган симптомларни даволаш учун қўлланади.\nИчга қабул қилиш учун суспензия. Истеъмол қилишдан олдин суспензияни чайқатиш керак!\n3 ёшдан 6 ёшгача бўлган болалар: тавсия этилган дозаси – суспензия 5 мл дан кунига 3 марта ҳар 8 соатда қабул қилинади.\nКатталар ва 6 ёшдан ошган болаларга 5 мл дан суткада 4 марта ҳар 6 соатда қабул қилиш тавсия этилади.\nСуспензияни дозалаш учун 5 мл, 10 мл ва 15 мл га бўлинган ўлчов стаканчаси ишлатилади.\nОдатда Диалин препарати яхши ўзлаштирилади.\nПрепаратни бекор қилишни талаб этмайдиган аллергик реакциялар кузатилиши мумкин.\nПрепаратнинг компонентларига ва 5-нитрофуран ҳосилаларига ўта юқори сезувчанликда қўллаш мумкин эмас.\nПрепаратнинг адсорбция қилувчи ҳусусиятлари яққол ифодаланганлиги туфайли, бошқа дори воситаларини бир вақтда қабул қилишдан сақланиш керак.\nТаркибида нифуроксазид сақловчи дори воситалари билан даволаниш фонида алкоголь ва спирт сақловчи препаратларни қабул қилиш организмни препаратга бўлган сезувчанлигини оширади ва диареяни зўрайиши, қусиш, қоринда оғриқ, терини қизариши, юз ва тананинг юқори қисмини қизиб кетиш ҳисси, қулоқларни шанғиллаши, нафас фаолиятини қийинлашиши, тахикардия, қўрқув ҳисси билан намоён бўлувчи дисульфирамсимон реакцияни қўзғатиши мумкин.\nСепсис билан кечувчи диареяда, Диалин препаратини ягона дори воситаси сифатида қўллаш мумкин эмас, чунки у ичакда сўрилмайди ва унинг таъсири меъда-ичак йўллари билан чекланган бўлади.\nДегидратация симптомлари бўлганида пациентнинг клиник ҳолати ва йўқотилган суюқлик ҳажмини ҳисобга олган ҳолда тузли эритмаларни юбориш керак.\nТаркибида нифуроксазид сақловчи препаратлар билан даволаш вақтида спирт сақловчи дори воситаларни бир вақтда қўллаш мумкин эмас.\nҲомиладорлик ва лактация даврида препаратни фақат шифокорнинг кўрсатмаси бўйича қўллаш мумкин.\n3 ёшгача бўлган болаларда препаратни қўллаш бўйича клиник маълумотлар йўқ. Диалин препаратини бу ёшдаги болаларда қўллаш тавсия этилмайди.\nДиалин автомобилни ҳайдаш ва психомотор реакциялар тезлигини талаб этувчи ишларни бажариш қобилиятига таъсир қилмайди.\nДозани ошириб юборилиш ҳоллари юзасидан хабар берилмаган.\nДозаси ошириб юборилганида организмни дегидратация қилиш мумкин.\nДаволаш: пациентнинг клиник ҳолати ва йўқотилган суюқлик ҳажмини ҳисобга олиб тузли эритмалар юборилади.\nИчга қабул қилиш учун суспензия 100 мл дан бураладиган ҳимоя қопқоқли сариқ рангли флаконда.\n1 флакон ўлчов стаканчаси ва қўллаш бўйича йўриқномаси билан бирга картон қутига жойланган.\nОлдинги мақолаАнаприлин таблеткалар19.04.2018


ЎзА - Бўстонлиқда экоакция давом этмоқда\nБўстонлиқда экоакция давом этмоқда\nТошкент вилояти Бўстонлиқ туманидаги дам олиш масканларига олиб борувчи йўллар, ўрмон хўжаликлари ҳудуди, қадимда Буюк Ипак йўли ўтган афсонавий манзиллар, Кўксув, Чотқол, Угом, Пском дарёлари қирғоқларининг мўъжизавий табиати ва дунёнинг бор гўзаллигини ўзида мужассам этган бетакрор атроф-муҳит ифлосланишининг олдини олиш мақсадида старт олган экоакция давом этмоқда.\nМазкур жараёнда аҳоли, айниқса, ёшларнинг экологик маданиятини юксалтириш, уларни атроф-муҳитни муҳофаза қилиш ишларига кенг жалб этиш ҳамда фаоллигини ошириш, экологик таълим ва тарбия тизимининг узлуксизлигини таъминлаш муҳим аҳамият касб этади. Шуни инобатга олиб экоакцияда кўнгилли ёшлар, мутасадди ташкилот ходимлари фаол иштирок этмоқда.\nКурорт инфратузилмаси ривожланиши кўзда тутилган ҳудудларда 9 та махсус видеокамералар ўрнатилган. Эндиликда Экоинспекция томонидан Маъмурий жавобгарлик тўғрисидаги кодексга асосан чиқиндиларни белгиланмаган жойларга ташлаганларга нисбатан жарима қўлланилиши ҳордиқ чиқарувчиларга ҳам тушунтириляпти.\nЧимён қишлоғи ҳудудида ўтказилган экоакция таҳлили сабаб Бўстонлиқнинг хуш ҳавосида ҳордиқ чиқаришни режалаштирган фуқролар чиқиндиларни атрофга ташлашга эътиборли бўлиши талаб этилади.


“Бу йил маҳаллий бюджетга 419 млрд сўм қўшимча маблағ тушириш имкониятига эгамиз” – Турдимов\nХабар бериб ўтганимиздек, кеча президент Шавкат Мирзиёевнинг давлат мулки объектларини хусусийлаштириш борасида 2022 йилда амалга ошириладиган устувор вазифалар юзасидан видеоселектор йиғилиши бўлиб ўтди. Мазкур йиғилишдан сўнг Самарқанд вилояти ҳокими Эркинжон Турдимов ўтган йил қилинган ва жорий йил қилинажак ишлар юзасидан қисқача маълумот бериб ўтди.\n“Йиғилишда давлатнинг жуда кўплаб обьектлари эгасиз турганлиги, сотилмаётганлиги, эгасига берилмаётганлиги, ерларни аукционга чиқариш ишларидаги сусткашликларимиз асосили, ўринли танқид қилиниб, тегишли кўрсатмалар берилди.\nБиргина Самарқанд вилоятида ўтган йили 50та давлат обьектлари 71 млрд сўмга сотилди. Сўнгги 10 йил ичида агар таққослайдиган бўлсак, вилоятда жами 112 млрд сўмлик давлат мулки обьектлари сотилган бўлса, шунинг 63 фоизи, яъни, 71 млрд сўми шу ўтган 2021 йилда сотилди.\nЛекин бу кўрсатгичлар “бугунги кун талабига жавоб берадими” деган алоҳида масала қўйилди. Албатта, бугунги кун талабига бу жавоб бермаслиги алоҳида таъкидланди.\nПрезидентимиз маҳаллий ҳокимликлар ваколатини, шунингдек, бу жараёндаги иштирокини кенгайтириб берди. Биргина мисол бу йилдан бошлаб 5 минг квадрат метргача бўлган давлат мулкларини сотишдан тушган маблағлар тўлиқ маҳаллий бюджетга тушиши белгиланди.\n2022 йилда 186та обьектларнинг сотувидан камида 155 млрд сўм тушиши кутилмоқда. Шунингдек, бўш ер участкаларини хусусийлаштириш борасида 6 мингдан ошиқ лотдаги ерларни аукцион орқали сотиб, бунинг эвазига 517 млрд сўм маблағ туширилиши кутилмоқда.\nУшбу ерларни шаффоф механизм орқали ҳалол пок қилиб тадбиркорларга сотсак, маҳаллий бюджетларга биргина ер сотишнинг ўзидан қарийб 258 млрд сўмдан кўп бўлган маблағлар туширишимиз мумкин.\nШунингдек, йиғилишда 2022 йилда тадбиркорлик субьектларига мулкни ижарага бериш масаласи ҳам алоҳида кўриб чиқилди. Умумий майдони қарийб 250 минг квадрат метрдан иборат 1512та обьектларимиз 23 млрд сўм қийматда аукцион орқали 1,5 мингдан ортиқ тадбиркорларга ижарага берилиши кўзда тутилган.\nУмуман олганда бу йил жами манашу учта йўналиш бўйича 419 млрд сўм маҳаллий бюджетга қўшимча маблағ тушириш имкониятига эга бўламиз” – дейди Турдимов.


Тадқиқотчи илгари сурган тахминга кўра, ОИВ инфекцияси 1916 йилда Камерун жануби-шарқидаги Молунда туманида уюштирилган маймун ови чоғида биринчи бор инсонга юққан. Олим илк ташувчи - немис ҳарбий бўлинмаларига қарши жангларда қатнашган франциялик, бельгиялик ёки британиялик аскар бўлганлиги фаразини илгари суради. Унинг изоҳлашича, ўша пайтда Камерун Германия мустамлакаси бўлган, деб ёзади Daily Mail.\nУрушдан сўнг вирус билан зарарланган ўша аскар Леопольдвиль, яъни ҳозирги Конго демократик республикасининг Киншаса шаҳрига қайтади ва касаллик тарқатувчисига айланади. 50-йиллар бошларига келиб эса инфекция ташувчилари сони беш юз кишилар атрофида бўлган.\nЖак Пепин ОИВ инфекцияси ёйилишига асосий сабаб сифатида ўша даврда топилиши анча қийин бўлган тиббиёт игналарининг беморларда кўп марта қайта ишлатилгани ҳолатини кўрсатади. Унинг таъкидлашича, вирус Леопольдвилдан бутун Конго бўйлаб тарқалган. Сўнг мамлакатга келган Гаити фуқаросига юқиб, у орқали чегарадан ташқарига чиққан.\nМаълумотларга кўра, ОИВ инфекцияси секин ривожланувчи одам иммунитет танқислиги касаллигини келтириб чиқаради. Замонавий тиббиёт ҳали бу касаллик давосини топгани йўқ. 2019 йилда сайёрамизда ушбу инфекция билан зарарланганлар сони 38 миллион нафарни ташкил этган. Улардан 36 миллион 200 нафари катта ёшлилар бўлса, 1 миллион 800 нафари 14 ёшгача бўлган болалардир.\nҲозиргача ОИВ билан зарарланган уч одамнинг ундан буткул халос бўлгани айтилади. Улардан икки нафарида саратондан даволаниш жараёнида соғлом илик кўчириб ўтказиш амалиёти бажарилган. Қолган бир киши эса ретровирусга қарши таркибида наркотик сақловчи комбинациялашган препаратларни агрессив қабул қилгани ортидан тузалган.


22:48, 08.10.2019 // 73253\nРоссиянинг қулликка қарши курашувчи «Альтернатива» нотижорат кўнгиллилар ташкилоти ўзбекистонлик уч нафар фуқаронинг қулликка тушиб қолгани ҳақида маълум қилди, деб ёзмоқда Repost.\nҚайд этилишича, 2019 йилнинг август ойида Ўзбекистон фуқаролари Улуғбек А., Абдулазиз Х. ва Жасурбек Т. Россиянинг Перм ўлкасига иш излаб кетган. Улар ўзини Али деб таништирган Қозоғистон фуқароси билан танишган.\nАли уларга Оренбург вилоятининг Бузулук шаҳрида иш топиб беришни ваъда қилган ва ҳужжатларни расмийлаштиришда ҳамда турар жой топишда ёрдам беришини айтган. Ўзбекистонликлар бунга рози бўлган, бироқ айтилган жойга етиб борганда, Али уларни ўзини Фузайл деб таништирган озарбайжонлик кишига топширган.\nФузайл миграцион ҳисобга қўйиш сабаби билан уч эркакнинг ҳужжатларини олган ва уларни қурилишда ишлаш учун жўнатган.\nЙигитлар 10 кундан сўнг ҳужжатларини қайтариб беришни сўраган. Фузайл эса Алига улар учун 50 минг рубл тўлаганини ҳамда улар ҳужжатларини мазкур суммани тўлиқ қайтарганларидан кейин олиши мумкинлигини айтган.\nЎзбекистон фуқароларининг паспортларини қайтариб бериш ҳақидаги иккинчи мурожаатидан кейин Фузайл ва унинг шериклари мигрантларни дўппослаган, улардан бирининг бурнини синдирган. Эркаклар хўжалик биносига қамаб қўйилган.\n22 сентябрь куни улар асирликдан қочиб кетишга муваффақ бўлган. Тожикистонлик ва ўзбекистонлик мигрантлар ёрдами билан улар Ўзбекистон консуллигидан вақтинчалик ҳужжатларни олиш учун Москвага йўл олган.\nСтаврополда қулликда тутиб турилган етти ўзбекистонлик россиялик кўнгиллилар ёрдамида Ватанга қайтарилди\nЧеченистонда олти ўзбекистонлик қулликдан озод қилинди\n«Альтернатива» ташкилоти уч эркакка бошпана берган ва уларнинг уйига қайтиш харажатларини тўлаш учун Халқаро миграция ташкилотига ҳужжатларни жўнатган.\n13:17, 23.01.2021 // 124838\n«Опа, сиз менга ‘понятка’ берманг». Яккабоғ туманини 10 кун бошқариш ҳуқуқини қўлга киритган ёш ҳоким мурожаатчи фуқаро билан тортишди\n22:42 Кеча // 106524\n18:17, 23.01.2021 // 83058\n16:16, 23.01.2021 // 77805\n22:57 Кеча // 71031


Империя тарихида бурилиш ясаган Кўсем Султон\nҲар бир амалингизни таҳлил қилиб, кимга ёки нимага сиғинаётганингизни билиш мумкин.\n13.01.2018 14:34 1 16917\nКўсемнинг насронийликда бўлган исми маълум эмас, бироқ кенг тарқалган тахминларга кўра, унинг исми Анастасия бўлган.\nКўсем Султон, Моҳипайкар исми билан ҳам машҳур (туркчаси, Mâh-Peyker Kösem; тахминан 1590 — 1651 йил 2 сентябрь), Усмоний Султон Аҳмаднинг иккинчи ё учинчи канизаги (хасаки унвони бўлган) ва Мурод IV ва Иброҳим I султонларнинг онаси. Фарзандлари султонлик қилган даврларда Волида Султон унвонига эга бўлган ва Усмонийлар султонлигида катта таъсирга эга бўлган аёллардан ҳисобланади. Меҳмед IV султонлиги даврида султоннинг бувиси бўлиб, Буюк Волида унвонига эга бўлган. Умумий ҳисоб билан 30 йилга яқин ҳокимиятда бўлган. Унинг таъсири билан султон Аҳмад Мустафо I ҳаётини сақлаб қолган ва шу тарзда Усмонийлар салтанатида тахтни мерос қилиш тартиби ўзгарган. Турхон султон тарафдорлари тарафидан ўлдирилган.\nКелиб чиқиши ва ҳарамдаги илк йиллар\nҲарамга келишидан олдинги ҳаёти ҳақида ишончли маълумотлар йўқ. Қайси йил таваллуд топгани ҳам номаълум. Бироқ баъзи манбаларда унинг юнон ёки босниялик қиз экани ҳақида айтилган. Унинг юнон қизи эканилиги ҳақидаги хабар италян саёҳатчиси Петро делла Валле тарафидан битилган мактубда илк бор зикр қилинган. 1615 йил 25 октябрда Истанбулдан Кўсем султон ҳақида битилган мактубда: “Агар тўғри тушунган бўлсам, у юнон руҳонийсининг қизи бўлиб, Константинополдан 200 чақирим узоқликда жойлашган шаҳар ёки мамлакатдандир”. Унинг насронийликда бўлган исми маълум эмас, бироқ кенг тарқалган тахминларга кўра, унинг исми Анастасия бўлган. Тахминларга кўра, у Босния санжакбейи тарафидан қул сифатида сотиб олинган ва 15 ёшида у ҳарамга келтирилган. Унга Моҳипайкар деб исм берилган. Унинг бошқа бир исми Кўсем бўлиб, бу исмни унга Аҳмад султон берган. Бу исмнинг келиб чиқиши ҳақида яна бошқа талқинлар ҳам бор. Усмонийлар тилини ўрганган Петро делла Валленинг ёзишича, бу исм сочсиз (туркча, кўса – сочсиз, соқолсиз) деган маънони берар, танасида туклар бўлмагани учун шу номни олган бўлиши ҳам мумкин. Бундан ташқари, Ислом қомусига кўра, усмонийча kösem/kösemen сўзининг“пешво, раҳбар, эркин ва озод” деган маънолари ҳам бор экан.\nАҳмад 13 ёшида султон бўлади. Бу вақтда унинг канизаклари ҳам фарзандлари ҳам бўлмаган. Бу эса сулола учун хавфли эди. Шунинг учун ҳам анъанага хилоф равишда унинг укаси Мустафо тирик қолдирилади. Ёш султоннинг энг биринчи вазифаси ворисларни дунёга келтириш эди. Унга канизаклар ҳадя қилинди. Кўсем Аҳмад султоннинг ҳарамига келтирилганида султоннинг бошқа бир хасаки канизаги бор эди. Аҳмаднинг катта ўғли Усмонни 1604 йили Маҳфируз туққан. Лесли Пирснинг ёзишича, Кўсем Султон иккинчи ёки учинчи канизаги бўлган. Эҳтимол бошида Кўсем ҳарамда катта таъсирга эга бўлмаган, чунки Маҳфируз Усмондан бошқа яна бир ўғил туғиб берган. Петро делла Валленинг ёзишича, султоннинг икки хотинидан тўртта фарзанди бўлган. Ўзининг ақли ва гўзаллиги туфайли Кўсем Аҳмад султоннинг севикли аёлига айланди.\n1610 йиллар ўртасида Кўсем Султон таъсирида Аҳмад Султон Маҳфируз султонни эски саройга бадарға қилади. Венеция элчиси Контарини 1612 йилда Кўсем султоннинг ғазабини келтирган аёлни султон уриб ташлагани ҳақида ёзганда Маҳфирузни назарда тутган. Кўсем султонга жуда кўп фарзанд туғиб берган. Сўнг фарзанд ва невараларини юқори лавозимни эгаллаган шахслар никоҳига бериб, катта таъсирга эга бўлган.\nМустафо I ва Усмон II ҳукмронлик даврида\nАҳмад I ҳукмрон бўлган вақтида Кўсем сиёсий соҳада қандайдир таъсирга эга эмас эди. Унинг ўлимидан сўнг, 1617 йил 22 ноябрь куни укаси Мустафо I тахтга ўтиради. Усмонийлар саройи урф-одатига кўра, Аҳмад тахтга чиққан куни у ўлдирилиши керак эди. Бироқ Аҳмад 13 ёшида тахтга чиққан ва ворис бўладиган фарзандлари ҳам йўқ эди. Демак, у ўладиган бўлса, ворислари йўқ бўлгани боис сулола узилиши хавфи бор эди. Бундан ташқари, яна иккита омил бор эди: биринчидан у руҳий хаста бўлиб исён кўтариш ёки бошқа сиёсий жиҳатдан хавфсиз эди. Иккинчидан, Мустафони ўлимдан Кўсем сақлаб қолишга ҳаракат қилган. Венеция элчиси Симон Контарини 1612 йилда хабар қилишича, Кўсем Аҳмадни Мустафони қатл қилмасликка кўндирган. У султонга ўзи ҳам султоннинг тўнғич фарзанди бўлмаса ҳам тақдир уни тахтга чиқишини насиб қилганини айтган. Шунинг учун, усмонийлар одатига хилоф бўлса ҳам, у укасига зарар қилмаслиги кераклигига ишонтиради. Контаринининг сўзига кўра, Кўсем бу билан «Аҳмаднинг ўз укасига бўлган марҳаматини кейинроқ ўзининг фарзандлари ва бошқа шаҳзодаларга ҳам татбиқ қилиниши»ни истаган.\nМустафо ҳукмрон бўлганидан сўнг Кўсем султонни ўлган султонларнинг канизаклари ва қизлари бадарға қилинадиган эски саройга юборади. Мустафо фақат уч ойгина султон бўлади. 1618 йил 26 феврал куни у тахтдан ағдарилади, бироқ қатл этилмайди. Аҳмад султоннинг 14 ёшли Усмон исмли фарзанди янги султон бўлади. Усмоннинг онаси ёш вафот қилганлигини 1615 йили Петро делла Вале қайд этган экан. Усмон ёшлик вақтидаёқ Кўсем у билан дўстона муносабат ўрнатишга ҳаракат қилган. Усмон ўгай онасига ҳурмат кўрсатади ва 1619 йили, султон бўлиб турганида эски саройга уни зиёрат қилгани келади. Бироқ шундай бўлишига қарамай, Хотин урушига кетишидан олдин Усмон Кўсемнинг катта ўғли Меҳмедни қатл қилишга буйруқ беради. Хотин урушида усмонийлар мағлуб бўлади. Султон ва яничарлар ўртасида зиддият янада кучаяди. 1622 йили 19 май куни Мустафонинг онаси Ҳалима Султон ва куёви Қора Довуд Поша тарафидан кўтарилган исён натижасида Усмон тахтдан ағдарилади ва сўнг ўлдирилади.\nУсмоннинг ҳарамида бир нечта хасакиси бўлгани билан унинг фарзандлари бўлмаган. Мустафо яна султон бўлади. Ҳалима эса, волида унвонига эга бўлади. Сулишовский бу кунлар ҳақида қуйидагиларни ёзган эди: «Тўрт кун давом этган исён гўё ҳеч нарса бўлмаганидек бир зумда тўхтади». Кўсем учун бу даврлар жуда оғир кунлар эди. Чунки Довуд Пошонинг Султон Меҳмед III қизидан иккита ўғил фарзанди бор эди. Агар Аҳмад султоннинг тирик ўғиллари йўлдан олиб ташланса, келажакда унинг фарзандлари ҳокимиятга келиши мумкинлиги эҳтимоли бор эди. Шунинг учун ҳам Кўсемнинг катта ўғли Муродга суиқасд уюштирилди.\nМустафонинг иккинчи ҳукмронлиги 1623 йилнинг 10 сентябригача давом этди. Бу алғов-далғов давр бўлди: Абаза Пошо исён кўтарди ва Усмон II қотилларига жазо беришни талаб қилди. Ҳалима ва Бош вазир бўлиб олган Қора Довуд Пошо ҳукмронлигига қарши бўлиб, норози бўлганлар жуда кўп эди. Волида султон исёнчиларни тинчлантириш учун 13 июнь куни Қора Довуд Пошони ишдан олади, бироқ бу чора ёрдам бермайди ва декабрда исёнга сипоҳилар ҳам қўшилади. 1623 йили эса Усмон қотилларига жазо беришни вазирлар ҳам талаб қила бошлайди. Қора Довуд пошо ва бошқа қотилликка алоқаси борлар қатл қилинади.\nШундай бўлишига қарамай, яъни Ҳалима султоннинг катта қурбонлар эвазига Мустафони тахтда сақлаб қолишнинг иложиси бўлмайди. 1623 йили май ойида Абаза Пошо 40 минг аскардан иборат қўшини билан Анқарани қамал қилади. 1623 йили 30 август ойида Бош вазир этиб Қора Али Пошо сайланади. У эса уламолар ёрдамида Ҳалима Султонни Мустафони тахтдан олишга кўндиради. Ҳалима султон кейинчалик Мустафони қатл қилмаслик шарти билан рози бўлади. Натижада, 1623 йили сентябрь ойида Аҳмад Султон ва Кўсемнинг 11 ёшли Мурод исмлик ўғли усмонийлар тахтини эгаллайди. Ҳалима эски саройга қайтади, Мустафо эса Қафасга юборилади ва умрининг охиригача шу ерда қолади.\nУмумий ҳисоб билан Кўсем Султон Эски саройда олти йилча яшайди.\nМурод тахтга чиққанидан сўнг Кўсем давлат тўнтаришини қилиш айби билан айбланди. Шайхулислом олдида оқланишга тўғри келди. Янги султон онаси бўлгани учун Кўсем Волида Султон бўлди ва Эски саройдан Тўпқопига кўчиб ўтди. Мурод IV 11 ёшида султон бўлди ва бунинг натижасида 1632 йилгача ҳокимият Кўсем ва унинг тарафдорлари қўлида сақланди. Кўсемнинг ўзи расмий равишда регент саналиб яна беш йилча ҳукмронлик қилди. Сўнг Мурод улғаяди ва онасини давлат ишларидан четлаштиради. Бироқ шундай бўлишига қарамай, онасининг ақли, тажрибасини қадрлайди ва унга қулоқ солиб туради. Мурод тез-тез ҳарбий юриш қилиб турарди, ўша вақтларда ҳам бошқарувни онаси назорат қиларди. Мурод барча укаларини қатл қилишга буйруқ берганидаям у Иброҳимнинг ҳаётини сақлаб қололади.\n1640 йили фарзанди Мурод вафот қилади. Тахтни эгаллаш учун унинг ўғиллари бўлмагани сабабли тахт усмонийлар сулоласининг ёлғиз вакили Иброҳимга насиб қилади. Иброҳим ҳукмронлигининг илк йилларида ҳокимият яна Кўсем қўлида бўлади. Кейинчалик она ва бола ўртасида муносабатлар кескинлашади. Иброҳимнинг руҳий ҳолати ҳамда Усмонийлар салтанатидаги ҳолат салбий тарафга қараб ўзгаради. Иброҳим канизаклари таъсирига тушиб қолади ва онасини Тўпқопидан бадарға қилади. Орадан бироз вақт ўтгач Иброҳим онаси ва Бош вазир уни тахтдан ағдариш режаларини қилаётганини билиб қолади. Бош вазир қатл қилинади Кўсем эса Искандар Чалабий боғига сургун қилинади.\nИброҳимнинг Венеция билан бошлаган уруши аҳоли ўртасида норозиликни келтириб чиқаради.\n1648 йил саройдаги барча гуруҳлар, хусусан Кўсем ҳам султонни тезда тахтдан ағдариш лозимлиги ҳақидаги фикрга келади. 1648 йили 8 август куни султон тахтдан ағдарилади ва бир икки кундан кейин бир фатвога кўра қатл этилади. Улкан салтанат тепасига Кўсемнинг невараси ва қатл этилган султоннинг олти ёшли Меҳмед исмли ўғли келади. Меҳмед тахтга чиқиши билан унинг Турхон исмлик онаси Волида Султон унвонига эга бўлса ҳам унвоннинг барча имтиёзлари Кўсемга насиб қилади. У эса Буюк волида унвонини олади. Ўша вақтда Турхон йигирма ёшдан энди ошган бўлиб, тажрибасиз бўлгани учун уни Кўсем осонгина ҳокимиятдан узоқлаштиради.\nНафсониятли Турхон жангсиз таслим бўлишни истамайди. Кўсем уч йилдан бери ҳокимиятни эгаллагани билан, Турхон ўзига жуда кўп тарафдорлар орттиради. Буларнинг ичида ҳарам оғаларининг раҳбари ва Бош вазир ҳам бор эди. Шундай бўлишига қарамай, Кўсем тарафида яничарлар туради.\nКўсем давлат ишларини эплаб турса ҳам аҳоли орасида яничарларнинг мамлакат сиёсатига катта таъсир қилаётганига қарши норозиликлар бошланади. Бош вазир Малик Аҳмад пошо ва яничарларнинг раҳбарияти хазинадаги танқисликни ёпиш учун қилган барча чораларга қарамай, 1651 йили август ойида пойтахтда исён кўтарилади.\nТахминан ўша пайт, Кўсем Султон яничарлар розилиги билан Меҳмед IV га заҳар бериб, унинг ўрнига бошқа невараси, шаҳзода Сулаймонни тахтга келтириши ҳақидаги хабар Турхон султонга маълум бўлади. Шаҳзода Сулаймоннинг онаси Солиҳа Дилашуб Султон сўзга юрувчан бўлиб туюлган бўлса керак. Бу режалар ҳақида Турхон Султон Кўсемнинг хизматкори Малаки-хотундан билади. Кейин маълум бўлишича, бу хотин икки тарафга сўз ташиб юрувчи жосус бўлган экан.\n1651 йил 2 сентябрь куни Кўсем Султон ўз хонасида Турхон тарафдорлари тарафидан ўлдирилади. Бироқ бу қотиллик Меҳмед IV онаси тарафидан режалаштирилиб ва унинг буйруғи асосида амалга оширилгани ҳозиргача тасдиғини топмаган.\nЎша вақтда шайхулислом бўлган тарихчи Қора Челебизоданинг сўзларига кўра, қотил Узун Сулаймон оға ва унинг одамлари бўлган. Улар Кўсемни ҳарамдаги шкафларнинг бирига яширинган ҳолда топиб парда арқони билан бўғиб ўлдиришади. Кўсемнинг жасадини аввал Эски саройга олиб боришади, бироқ уни кейин Султон Аҳмад масжиди яқинида Аҳмад I қабри ёнига дафн қилишади.\nМурод IV ва Иброҳим I султонлар ва шаҳзода Қосимлар аниқ унинг ўғиллари бўлган. Ойша ва Фотима исмли қизлари ҳам бўлган. Шаҳзода Меҳмед, Сулаймон, Хонзода, Атика ва Гавҳархонлар ҳақида турли тахминлар бор. Кўсем ўз қизларини катта таъсирга эга давлат арбобларига турмушга берган ва ўзи уларни қўллаб турган. Улар ҳам доим оналарининг тарафдори бўлган.\nЖуда кўп тарихчилар, «хино қўйиб олган» қўллари билан катта мамлакатни бошқармоқчи бўлган, деб айтишади. Баъзилар ҳатто у ҳукмронлик қилган вақтларни «Аёллар салтанати» даври, деб ҳам қўйишади. Нима бўлганида ҳам, бир вақтлар дунёнинг энг йирик салтанати бўлган қудратли давлат айнан аёллар бошқаруви давридан бошлаб инқирозга юз тута бошлайди. Бунда ақл эгалари учун жуда кўп ҳикматлар бор.\nХориж 24/06, 08:58\nЖурналистнинг ўлими. Жанжалдан арра овозигача ўтган 22 дақиқа\nХориж 07/06, 15:06\n«Буддавий Бин Ладен» умрбод қамоққа ўтиради, лекин мусулмонлар геноциди учун эмас\nЖамият 22/02, 12:34\nМаданият 13/09, 15:40\n«Бойлар ҳам йиғлайди» сериали қаҳрамони актёрлик фаолиятига нуқта қўйди\nМаданият 05/08, 15:40\nТелеканалларимизда хориж сериаллари намойиши чекланади\nКоронавирус: Ўзбекистон, яқин хориж ва жаҳондаги вазият, 30 май (инфографика)\nТошкент шаҳрида кичик туман ташкил этилади\nШавкат Мирзиёев 14 йил ижарада яшаган оиланинг янги уйида меҳмон бўлди\nПрезидент Сергели ва Зангиота туманларига боради\nБош прокуратурада қийноқлар мавзуида брифинг бошланди\nКўз кўриб, қулоқ эшитмаган воқеа: Зангиотада 83 яшар кампир қотилликда айбланмоқда!\nОлимлар коронавируснинг тез йўқолиб кетишидан хавотирда...\nТўрткўлда 13 ёшли фарзандини 15 минг долларга сотаётган аёл ушланди\n#коронавирус - 2160\n#пандемия - 154\n#COVID-19 - 249\n#карантин - 330\n#Ўзбекистон - 1874\n#Тошкент - 956\n#АҚШ - 1767\n#коронавирусдан тузалганлар - 70\n#Бош прокуратура - 370\n#Япония - 485\n#Сергели - 47\n#Шавкат Мирзиёев - 1703\n#ЙТҲ - 406\n#Россия - 1195


"Скрипаль иши"да заҳарланган гречка версияси пайдо бўлди - 02.04.2018, Sputnik Ўзбекистон\nНашр маълумотига кўра, ҳуқуқ тартибот органлари заҳарловчи модда, хусусан гречкада бўлган бўлиши мумкинлигини инкор этмаяпти 02.04.2018, Sputnik Ўзбекистон\n15:13 02.04.2018 (янгиланди: 18:52 03.04.2018)\nНашр маълумотига кўра, ҳуқуқ тартибот органлари заҳарловчи модда, хусусан гречкада бўлган бўлиши мумкинлигини инкор этмаяпти\nТОШКЕНТ, 2 апр — Sputnik. Британиялик жосус Сергей Скрипаль ва унинг қизини таркибида А234 моддаси бўлган гречка ёрдамида заҳарлашган бўлиши мумкин, деб хабар қилмоқда РИА Новости. Бу ҳақда The Sun таблоиди ўз манбасига таяниб хабар берган.\nНашр хабарига кўра, ҳуқуқ тартибот органлари Скрипалларнинг йирик тиббий компания ходими бўлган бир танишини сўроқ қилишган. Аёл заҳарланган гречкани олиб ўтишга алоқадор бўлиши мумкинлиги гумон қилинмоқда.\nҚайд этилишича, Скрипаль ўз қизи Юлиядан Россиядан каша, лавр барглари ва турли зираворларни олиб келишни сўраган.\nАммо Юлия сўрлаган нарсаларни харид қилишни ёддан чиқариб қўйган ва бошқа рейс билан Буюк Британияга учаётган дугонасидан бу борада илтимос қилган. Юлиянинг таниши тиббиёт компаниясида фаолият юритиши таъкидланмоқда. Уни полиция сўроқ қилган.\nНашр маълумотига кўра, ҳуқуқ тартибот органлари заҳарловчи модда, хусусан гречкада бўлган бўлиши мумкинлигини инкор этмаяпти.\nЭкспертларга кўра, "Новичок" сингари моддани самолётда билимсиз олиб ўтиш мумкинмас. БМТнинг биологик қурол бўйича комиссияси собиқ аъзоси бўлган ҳарбий эксперт Игорь Никулинга кўра, ОАВларда айтилаётгани каби заҳарнинг "чемондан"да олиб ўтилиши ишончсиз далил, чунки модда ўткир ҳидга ва тезкор таъсирга эга.\nУнинг айтишича, бу сингари асаб толаларини фалаж қилувчи газлар 2-3 дақиқа ичида одамни ўлдириши мумкин.


Шакарнинг истеъмол меъёри қанча? - zarnews.uz\nСтатистик маълумотларда келтирилишича, ҳар бир россиялик бир кунда ўртача 100-140 грамм шакар истеъмол қилса, америкаликлар ундан ҳам кўпроқ 190 гр қабул қилишар экан. Европа ва Осиёда яшовчи кишилар бир кунда ўртача 80 гр дан 90 гр гача шакар истеъмол қилишар экан. Бу ҳафтада бир килограммни ташкил қилади ва нормадан анча кўп. Бир кунлик шакар истеъмол қилиш нормаси бошқа овқатлар ва ичимликлар билан олинганда 30-50 гр ни ташкил этади.\nЖаҳон соғлиқни сақлаш ташкилотининг тавсиясига кўра, суткалик шакар қабул қилиш умумий калориянинг 5 фоизидан ошмаслиги лозим. Бу тахминан 6 чой қошиқ шакарни ташкил қилади (30 гр).\nШуни таъкидлаш лозимки, тозаланган шакарга талаб одам организмида умуман йўқ.\nКўпчилик лавлагидан шакар олинишини билади. Лекин баъзилар шакар истеъмол қилиш туфайли сунъий овқатланаётганлиги ва бу нарса инсон саломатлигига қанчалик салбий таъсир кўрсатаётганлиги тўғрисида етарли маълумотга эга эмас.\nШакарни организмга зарар келтирмасдан қандай истеъмол қилиш керак?\nШакарни ҳозирги пайтда кишилар томонидан кўп истеъмол қилинишини инобатга олиб ўта зарарли деб аташ ҳам ўринли бўлмайди. Шу қаторда унинг организмга кўрсатадиган ижобий таъсирини, меъёрини ҳисобга олган ҳолда унинг салбий оқибатларини олдини олиш мақсадида қуйидаги тавсияларни бериш мумкин:\n1. Эсда сақланг, шакар фақат шакарда эмас, балки қанд, конфет, наввот ва ундан тайёрланадиган ширинликлар ҳам рафинадланган шакар ҳисобланади. Имкони борича рафинадланган шакар ўрнига табиий ширинликлар истеъмол қилганингиз маъқул. Шакар ўрнида табиий ширинликка бой бўлган асал, шинни, сумалак, мевалар истеъмол қилиш ёки улардан тайёрланадиган маҳсулотлар энг мақбул таом. Улар сизнинг кайфиятингизни оширади ва куч-қувват беради, шу билан бирга организмингиз учун витиминлар, минераллар ва калория беради, ички ичак фаолиятини яхшилайди.\n2. Шакар қабул қилгандан сўнг оғизни сув билан чайиш керак. Оғизни ширинликдан кейин чайиш тиш эмалини асрайди.\n3. Ҳаракат қилинг. Организмга ҳаракат ижобий таъсир қилади. Киши ёши улғайиши билан истеъмол қилиш кўпаяди, ҳаракат эса камая боради. Натижада организмда ортиқча калория тўпланиши турли хасталиклар келиб чиқишига олиб келади.\nСамарқанд давлат тиббиёт институти ходими,\nТеглар: шакар истеъмол